Церварикс – medu.uz – Дорилар ҳақида маълумотлар ўзбек тилида\nHome Йўриқномалар Церварикс\nодам папиллома вируси чақирган\nкасалликларни олдини олиш учун вакцина\n(AS04 адъювант сақловчи рекомбинант)\nПрепаратнинг савдо номи: ЦервариксТМ\nодам папиллома вирусининг L1 протеини1 16 тип 20 мкг\nодам папиллома вирусининг L1 протеини1 18 тип 20 мкг\n3-О-дезацил-4’-монофосфорил-липид А (МФЛ)2 50 мкг\nгидратланган алюминий гидроксиди2 0,5 мг Al3+\nнатрий хлориди 4,4 мг\nнатрий дигидрофосфати дигидрати 0,624 мг\n1 L1 протеини инфекцион бўлмаган вируссимон заррачалар (ВСЗ) бакуловирус тизимини экспрессиясини қўллаш билан ДНК рекомбинант технологияси бўйича олинган\n2 GlaxoSmithKline томонидан патентланган AS04 адъювант тизими алюминий гидроксиди ва 3-О-дезацил-4’-монофосфорил-липид А (МФЛ) дан ташкил топган (“Фармакодинамикаси” бўлмига қаранг).\nТаърифи: тиниқ бўлмаган, оқ рангли суспензия. Сақлаш оқибатида рангсиз чўкма усти суюқлиги билан бирга оқ рангли чўкма ҳосил бўлиши мумкин.\nФармакотерапевтик гуруҳи: папилломавирус инфекциялари, одам папиллома вирусларининг 16 ва 18 типларига қарши вакциналар\nАТХ коди: J07BM02\nВСЗ нинг онкоген типларининг персистенцияси дунёнинг барча соҳаларида цервикал ракнинг деярли барча холатларининг сабабчиси ҳисобланади.\nЦервариксТМ – инфекцион агент сақламайдиган, юқори даражада тозаланган вируссимон заррачалар (ВСЗ) онкоген 16 ва 18 тип ВСЗ ларнинг қобиғидаги асосий L1 оқсилидан тайёрланган рекомбинант вакцинадир. Вируссимон заррачалар вирус ДНК сини сақламайди, шунинг учун хужайрани инфекцияламайди ёки касаллик ривожланиши сабабчиси бўлмайди. Ҳайвонларда ўтказилган тадқиқотлар вакцинанинг асосий L1 оқсилининг вируссимон заррачалари гуморал иммун жавоб ва хужайравий иммун хотира учун масъулдир.\nЦервариксТМ клиник тадқиқотларда адъювант сифатида алюминий тузлари (Al(OH)3) билан худди шундай агентлар сақловчи вакциналарга нисбатан юқорироқ ва давомлироқ иммун жавоб даражасини чақириш хусусиятини намойиш қилган AS04 адъювантини сақлайди.\nБачадон бўйнининг инвазив раки ясси хужайрали цервикал карцинома (84%) ва аденокарциномадан (16%: ривожланган мамлакатларда скрининг дастурлари маълумотлари бўйича 20% гача) иборат.\nВСЗ-16 ва ВСЗ-18 дунёнинг барча соҳаларида тахминан 70% бачадон бўйни ракининг сабабчиси ҳисобланади. ВСЗ ларнинг бошқа онкоген типлари (ВСЗ-31, -33, -35, -45, -51, -56, -58, -59, -66, -68) шунингдек бачадон бўйни ракини келтириб чиқариши мумкин. ВСЗ-16, -18, -45 ва -31 – бу ясси цервикал карцинома (тахминан 76%) ва аденокарциномада (тахминан 91%) аниқланадиган энг тарқалган типлари ҳисобланади.\nАнамнестик жавоб (иммун хотира) далиллари.\nБиринчи вакцинациядан ўртача 6,8 йилдан кейин бустер дозани буюриш 7-куни ВСЗ-16 ва ВСЗ-18 га (ELISA усули ва сохтавирион нейтрализацияси усулида аниқланганда) анамнестик иммун жавобни чақирган. Бустер дозадан 1 ойдан кейин ўртача геометрик титр вакцинациянинг биринчи курсидан бир ойдан кейин кузатиладиган кўрсаткичдан юқори бўлган.\nАнамнестик жавоб шунингдек ВСЗ-31 ва ВСЗ-45 ёндош типларига ҳам олинган (ELISA усулида).\nЦервариксТМ вакцинасининг самарадорлиги тадқиқотга киритилган вақтда 15-25 ёшдаги 19778 нафар аёл иштирок этган 2 та назоратланган икки томонлама яширин рандомизацияланган клиник тадқиқотларда (HPV-001/007 ва HPV-08) баҳоланган.\nHPV-001/007 клиник тадқиқоти Шимолий ва Лотин Америкасида ўтказилган. Тадқиқотга киритиш мезонлари қуйидагилар бўлган: бачадон бўйни намуналарида онкоген ВСЗ типларининг (ВСЗ-16, -18, -31, -33, -35, -39, -45, -51, -52, -56, -58, -59, -66 ва -68) ДНК сини йўқлиги, ВСЗ-16 ва ВСЗ-18 вирус антителаларига нисбатан серонегативлик ва нормал цитологик кўрсаткичлар. Бундай характеристикалар популяция вакилаларини вакцинациягача ВСЗ нинг онкоген типлари билан инфекцияланмаганлигини билдиради.\nHPV-08 клиник тадқиқоти Шимолий Америка, Лотин Америкаси, Европа, Осиё-Тинч океани соҳаси ва Австралияда ўтказилган. Вакцинациягача олинган намуналар онкоген ВСЗ нинг (ВСЗ-16, -18, -31, -33, -35, -39, -45, -51, -52, -56, -58, -59, -66 ва -68) ДНК сини мавжудлиги юзасидан текширилган, шунингдек ВСЗ-16 ва ВСЗ-18 вирусларга антителолар мавжудлигини ўрганиш юзасидан серологик тест ҳам ўтказилган. Аёллар асосий цитологик кўрсаткичлар, ВСЗ ва ДНК-статусидан қатъий назар, вакцинациядан ўтган. Бундай характеристикалар аввал ва/ёки хозирги вақтда ВСЗ билан инфекцияланиши тасдиқланган аёлларни ўз ичига олувчи популяция вакилаларини характерлайди.\nҲар қандай профилактик самарадорлик тадқиқотларида бўлгани каби ВСЗ нинг маълум типлари билан бирламчи инфекцияланган шахслар бу типнинг самарадорлигини баҳолашга жалб этилмаган.\n2-чи (CIN) ва 3-чи (CIN2+) даражадаги цервикал интраэпителиал неоплазия тадқиқотларда цервикал ракнинг суррогат маркери сифатида ишлатилган. Шунингдек камида 6 ой давом этган персистент инфекция ҳам цервикал ракнинг суррогат маркери бўлиб ҳисобланган. Гарча 1-чи даражадаги CIN цервикал ракнинг суррогат маркери ҳисобланмасада, бу касаллик тиббий кузатувни талаб этади.\nВСЗ нинг онкоген типлари билан инфекцияланмаган аёлларда ВСЗ-16/-18 га қарши вакцинанинг самарадорлиги (HPV-001/007/023 тадқиқоти).\nHPV-001/007 тадқиқотида (умумий когортда, яъни вакцинанинг ҳеч бўлмаса битта дозасини қабул қилган аёлларда) аниқланган ВСЗ-16 ва/ёки ВСЗ-18 (ВСЗ-16/-18) билан боғлиқ гистологик сўнги нуқта учун самарадорлик натижалари 1-жадвалда келтирилган.\n1-жадвал. ВСЗ-16 ва ВСЗ-18 билан ассоциацияланган CIN2+ ва CIN1+ ҳолатларини олдини олишда вакцинанинг самарадорлиги\nСўнги нуқта ВСЗ-16/-18 Церварикс™, N=481 Назорат\n(алюминий тузи), N=470 Самарадорлик,%\n(ИИ 95% )\nCIN2+(1) 0 9 100 (51,3; 100)\nCIN1+(2) 0 15 100 (73,4; 100)\n(1) 2-чи ва ундан юқори даражадаги цервикал интраэпителиал неоплазия;\n(2) 1-чи ва ундан юқори даражадаги цервикал интраэпителиал неоплазия.\nВСЗ-16/-18 чақирган цитологик ўзгаришларга қарши самарадорлик 96,7% (95% ИИ: 87,3; 99,6) ни ташкил қилган.\nВСЗ-16/-18 доимий давом этувчи инфекциясига қарши самарадорлиги 6- ва 12- ойлик аниқлаш учун мувофиқ равишда 98,2% (95% ИИ: 89,5; 100) ва 96,9% (95% ИИ: 81,4; 99,9) ни ташкил қилган.\nHPV-001/007 тадқиқотида аёллар биринчи дозадан кейин 6,4 йил (тахминан 77 ой) давомида кузатилганлар. Назорат гуруҳида доимий давом этувчи ВСЗ инфекцияни мавжудлигига қарамай, вакцинация қилинган аёлларда ҳимояни пасайишининг далиллари йўқ.\nАввал ва/ёки хозирги вақтда ВСЗ инфекциясини мавжудлиги тасдиқланган аёлларда вакцинанинг самарадорлиги (HPV-008 тадқиқоти)\n1. ВСЗ-16 ва/ёки ВСЗ-18 билан инфекцияланмаган аёлларда ВСЗ-16/-18 га қарши профилактик самарадорлик\nHPV-008 тадқиқотида протоколга (КСП: вакцинанинг 3 дозасини қабул қилган ва 0-чи ва 6-чи ойда ВСЗ нинг мувофиқ типи билан инфекцияланмаган аёлларни ўз ичига олади) мувофиқ когорт (КСП) ва вакцинацияланганлар-1 нинг умумий когортаси (ВУГ-1) (ВУГ-1 когорта: вакцинанинг ҳеч бўлмаганда битта дозасини қабул қилган ва 0-чи ойда ВСЗ нинг мувофиқ типи билан инфекцияланмаган аёлларни ўз ичига олади) самарадорлигини бирламчи таҳлили ўтказилган. Иккала когорталар нормал цитологик кўрсаткичлар ёки цитокологик кўрсаткичлар бироз ўзгарган аёлларни ўз ичига олган, фақат цитологик ўзгаришлари юқори даражадаги яққолликда бўлган (0,5%) аёллар киритилмаган.\nБундан ташқари, кўпроқ сондаги ВУК ва инфекцияланмаган вакцинацияланганларнинг умумий когортасида (ВУК-Н) самарадорликнинг таҳлили ўтказилган.\nHPV-008 тадқиқотида тахминан 26% аёлларда аввал ва/ёки хозирги вақтда ВСЗ-16/-18 инфекцияни мавжудлиги тасдиқланган, <1% аёлларда эса ВСЗ-16 ва ВСЗ-18 нинг иккала типларига нисбатан дастлабки даражада ДНК ВСЗ-мусбат бўлган.\nHPV-008 тадқиқотида сўнги таҳлил КСП когортасида ВСЗ-16/-18 билан ассоциацияланган CIN2+ нинг камида 36 холатини тўпланганда амалга оширилган. Кейинги кузатиш даври биринчи дозадан кейин ўртача 36 ой давомида давом этган. Тадқиқотнинг сўнги таҳлили 4 йиллик (яъни биринчи дозадан 48 ойдан кейин) кузатиш давридан кейин амалга оширилган ва вакцинация қилинганларнинг умумий когортасидаги (ВУК) барча шахсларни ўз ичига олган.\nПротокол бўйича ўтказилган таҳлилда ВСЗ-16/-18 билан ассоциацияланган CIN1+ ва CIN2+ га қарши вакцинанининг самарадорлиги КСП ва ВУК-1 когорталарида статистик жиҳатдан аҳамиятли бўлган.\nКейинги кузатишлар CIN3+, CIN1+ ва CIN2+ шикастланишларнинг бир неча холатларида бир вақтнинг ўзида ВСЗ нинг бир нечта онкоген типлари аниқланган. Касаллик чақирувчи ВСЗ тип/типларини вақтинча ассоциацияланган ВСЗ тип/типларидан ажратиш учун ВСЗ типини ажратиш қўлланилган (тадқиқотчи таҳлили). ВСЗ типини ажратиш – касалликда аниқланган типлардан ташқари тақдим этилган иккита цитологик намуналардан ҳеч бўлмаганда биттасида полимераза занжир реакцияси (ПЦР) ёрдамида ВСЗ типини аниқлашдир. ВСЗ типини аниқлаш асосидаги таҳлил тадқиқот вақтида орттирилган ВСЗ-16 ёки ВСЗ-18 инфекцияси билан сабаб-оқибат боғлиқлиги мавжуд деб ҳисобланмайдиган ҳолатларни (вакцинация қилинганлар гуруҳида ва назорат гуруҳида) инкор этади.\nИккала таҳлилда (яъни маълум протокол таҳлилида ва ВСЗ бўйича типларни тақсимланиши) аниқланган натижалар 2-жадвалда келтирилган.\n2-жадвал. ВСЗ-16/-18 билан ассоциацияланган CIN1+, CIN2+, CIN3+ га қарши вакцинанинг самарадорлиги\nВСЗ-16/-18 сўнги нуқтаси Тадқиқотнинг якуний таҳлили Тадқиқотнинг сўнги босқичининг таҳлили\nЦерварикс Назорат гуруҳи Самарадор-лик% (ИИ 96,1%) Церварикс Назорат гуруҳи Самарадор-лик,% (ИИ 95%)\nПротоколга мувофиқ таҳлил (КСП ва ВУК-1)\n(1) 7344 2 7312 10 80.0%\n(0.3;98.1) 7338 2 7305 24 91.7% (66.6;99.1)\nВУК-1(2) 8040 2 8080 22 90.9% (60.8;99.1) 8068 2 8103 40 95.0% (80.7;99.4)\n(1) 7344 4 7312 56 92.9% (79.9;98.3) 7338 5 7305 97 94.9% (87.7;98.4)\nВУК-1(2) 8040 5 8080 91 94.5% (86.2;98.4) 8068 6 8103 135 95.6% (90.1;98.4)\n(1) 7344 8 7312 96 91.7% (82.4;96.7) 7338 12 7305 165 92.8% (87.1;96.4)\nВУК-1(2) 8040 11 8080 135 91.8% (84.5;96.2) 8068 15 8103 210 92.9% (88.0;96.1)\nВСЗ типини аниқлаш (тадқиқот таҳлили) (КСП ва ВУК-1)\n(1) 7344 0 7312 8 100%\n(36.4; 100) 7338 0 7305 22 100%\nОКВ-1(2) 8040 0 8080 20 100%\n(78.1;100) 8068 0 8103 38 100%\n(1) 7344 1 7312 53 98.1%\n(88.4;100) 7338 1 7305 92 98.9%\nОКВ-1(2) 8040 2 8080 87 97.7% (91.0;99.8) 8068 2 8103 128 98.4% (94.3;99.8)\n(1) 7344 2 7312 90 97.8% (91.4;99.8) 7338 3 7305 154 98.1% (94.3;99.6)\nОКВ-1(2) 8040 5 8080 128 96.1% (90.3;98.8) 8068 6 8103 196 97.0% (93.3;98.9)\nN = ҳар бир гуруҳдаги аёллар сони\nn = ҳолатлар сони\n(1) вакцинанинг 3 дозаси, ВСЗ нинг мувофиқ типига (ВСЗ-16 ёки ВСЗ-18) нисбатан 0-чи ойда ДНК-негатив ва серонегатив ва 6-чи ойда ДНК-негатив;\n(2) вакцинанинг камида битта дозаси, ВСЗ нинг мувофиқ типига (ВСЗ-16 ёки ВСЗ-18) нисбатан 0-чи ойда ДНК-негатив ва серонегатив.\nБундан ташқари, тадқиқотнинг якуний таҳлиллари вақтида айрим ҳолларда ҳар иккала когортада ва ҳар бир таҳлилда ВСЗ-16 ва ВСЗ-18 билан ассоциацияланган CIN2+ қарши вакцинанинг статистик аҳамиятли самарадорлиги намойиш қилинган.\nШунингдек вакцинанинг 6 ва 12 ой давомида инфекцияни персистенциясига ва ВСЗ-16/-18 билан ассоциацияланган цитопатологиясига (≥номаълум аҳамиятли атипик ясси хужайраларнинг мавжудлиги (≥ASCUS)) қарши самарадорлиги ҳам баҳоланган. Вакцинанинг ҳар бир сўнги нуқтага қарши самарадорлиги иккала когортада статистик аҳамиятли бўлган:\nҲозирги вақтдаги тадқиқотнинг якуний таҳлили:\nинфекциянинг 6-ойлик персистенцияси: КСП когортасида 94,3% (91,5; 96,3) ва ВУК-1 когортасида 90,2% (87,3; 92,6);\nинфекциянинг 12-ойлик персистенцияси: КСП когортасида 91,4% (86,1; 95,0) ва ВУК-1 когортасида 85,3% (79,9; 89,4);\nцитологик оғишлар (≥ ASCUS хужайраларнинг мавжудлиги) КСП когортасида 89,0% (84,9; 92,1) ва ВУК-1 когортасида 86,7% (82,8; 89,8) ни ташкил қилган.\nТадқиқотнинг сўнги босқичининг таҳлили:\nинфекциянинг 6-ойлик персистенцияси: КСП когортасида 94,3% (92,0; 96,1) ва ВУК-1 когортасида 91,0% (88,5; 93,0);\nинфекциянинг 12-ойлик персистенцияси: КСП когортасида 92,9% (89,4; 95,4) ва ВУК-1 когортасида 88,2% (84,5; 91,2);\nцитологик оғишлар (≥ ASCUS хужайраларнинг мавжудлиги) КСП когортасида 90,7% (87,8; 93,1) ва ВУК-1 когортасида 88,6% (85,6; 91,0).\nЯкуний таҳлил вақтида иккала когортада ВСЗ-16/-18 билан ассоциацияланган ВИН1+ (биринчи ва ундан юқори даражадаги вульвар интраэпителиал неоплазия касалликлари) ёки ВаИН1+ (биринчи ва ундан юқори даражадаги вагинал интраэпителиал неоплазия касалликлари) га қарши вакцинанинг статистик аҳамиятли самарадорлиги аниқланган: КСП когортадасида 80,0% (96,1% ИИ: 0,3; 98,1) ва ВУК-1 когортасида 83,2% (96,1% ИИ: 20,2; 98,4). Тадқиқотнинг сўнги босқичининг якуний таҳлилида вакцинанинг ВСЗ-16/-18 билан ассоциацияланган ВИН1+ ёки ВаИН1+ га қарши самарадорлиги КСП когортасида 75,1% (95% ИИ: 22,9; 94,0) ва ВУК-1 когортасида 77,7% (95% ИИ: 32,4; 94,5) ни ташкил қилган.\nТадқиқотга киритиш вақтида ДНК ВСЗ-мусбат бўлган шахсларда ВСЗ типлари чақирган касалликлардан ҳимоянинг далиллари йўқ. Аммо, вакцинациягача вакцинада мавжуд бўлган ВСЗ типларидан бири билан инфекцияланган шахслар ВСЗ нинг бошқа турлари чақирадиган клиник касалликлардан ҳимояланган.\n2.2 Вакцинанинг ВСЗ чақирган касалликларнинг оғирлигига умумий таъсири\nВакцинанинг умумий самарадорлиги касаллик мавжуд бўлганида ва дастлабки даражада ДНК ВСЗ статуси ва серостатуси бўйича стратификация қилинган ДНК ВСЗ типидан қатъий назар HPV-008 тадқиқотида баҳоланган.\nБарча вакцинацияланган аёлларни ўз ичига олувчи ВУК ва ВУК-Н когорталарида вакцинанинг CIN3+, CIN2+ ва CIN1+ ларга қарши самарадорлиги намойиш этилган (3 жадвал). Бу когорталарда шунингдек Церварикстм вакцинасининг бачадон бўйнига маҳаллий даволаш (ҳалқали электроэксцизия, конизация, тиғли ёки лазерли муолажалари) холатларини камайтиришга таъсири намойиш қилинган (3 жадвал).\nКогорта дастлабки даражада ВУК-Н – ВСЗ нинг 14 онкоген типлари (ВСЗ-16, -18, -31, -33, 35, -39, -45, -51, -52, -56, -58, -59, -66, -68) бўйича ДНК ВСЗ-негатив ва ВСЗ-16 ва ВСЗ-18 бўйича серонегатив бўлган цитология кўрсаткичлари нормал бўлган аёлларни ўз ичига олувчи ВУК когортасининг кичик гуруҳидир.\n3-жадвал: ДНК ВСЗ тип шикастланиши, бирламчи статусдан қатъий назар вакцинанинг самарадорлиги\nТадқиқотнинг сўнги таҳлили Тадқиқотнинг сўнги босқичидаги таҳлил\nЦерварикс Назорат гуруҳи Самара-дорлик, % (ИИ 96,1%) Церварикс Назорат гуруҳи Самарадор-лик, % (ИИ 95%)\nCIN3+ ВУК-Н(1) 5449 3 5436 23 87.0% (54.9;97.7) 5466 3 5452 44 93.2% (78.9;98.7)\n(2) 8667 77 8682 116 33.4% (9.1;51.5) 8694 86 8708 158 45.6% (28.8;58.7)\nCIN2+ ВУК-Н(1) 5449 33 5436 110 70.2% (54.7;80.9) 5466 61 5452 172 64.9% (52.7;74.2)\n(2) 8667 224 8682 322 30.4% (16.4;42.1) 8694 287 8708 428 33.1% (22.2;42.6)\nCIN1+ ВУК-Н(1) 5449 106 5436 211 50.1% (35.9;61.4) 5466 174 5452 346 50.3% (40.2;58.8)\n(2) 8667 451 8682 577 21.7% (10.7;31.4) 8694 579 8708 798 27.7% (19.5;35.2)\nмаҳаллий цервикал даволаш ВУК -Н(1) 5449 26 5436 83 68.8% (50.0;81.2) 5466 43 5452 143 70.2% (57.8;79.3)\n(2) 8667 180 8682 240 24.7% (7.4;38.9) 8694 230 8708 344 33.2% (20.8;43.7)\n(1) ВУК-Н — дастлабки даражада ВУК-Н – ВСЗ нинг 14 онкоген типлари (ВСЗ-16, -18, -31, -33, 35, -39, -45, -51, -52, -56, -58, -59, -66, -68) бўйича ДНК ВСЗ-негатив ва ВСЗ-16 ва ВСЗ-18 бўйича серонегатив бўлган цитология кўрсаткичлари нормал бўлган барча вакцинация қилинган (ҳеч бўлмаганда вакцинанинг бир дозасини олган) шахсларни ўз ичига олади\n(2) ОКВ — барча вакцинация қилинган (ҳеч бўлмаганда вакцинанинг бир дозасини олган) шахсларни ўз ичига олади.\n2.3 ВСЗ-16 ва ВСЗ-18 дан фарқли ВСЗ типлари билан инфекцияланишга қарши профилактик самарадорлик\nHPV-008 тадқиқотида Церварикс вакцинасининг КСП ва ВУК-1 когорталарида вакцинада мавжуд бўлмаган ВСЗ нинг 12 онкоген типларига (ВСЗ-31, -33, -35, -39, -45, -51, -52, -56, -58, -59, -66, -68) қарши самарадорлиги ўрганилган.\nТадқиқотнинг якуний таҳлилида КСП когортасида 54,0% (ИИ 96,1%: 34,0; 68,4) ва ВУК-1 когортасида 46,0% (ИИ 96,1%: 27,0; 60,3) ни ташкил этган ВСЗ-16 ва – 18 типларидан ташқари ВСЗ нинг барча типлари учун CIN2+ қарши вакцинанинг статистик аҳамиятли самарадорлиги намойиш этилган. Тадқиқотнинг сўнги босқичининг таҳлилида ВСЗ-16 ва -18 типларидан ташқари, ВСЗ нинг барча типлари учун CIN2+ қарши вакцинанинг самарадорлиги КСП когортасида 46,8% (ИИ 95%: 30,7; 59,4) ва ВУК-1 когортасида 40,8% (ИИ 95%: 25,5; 53,1) ни ташкил этган.\nТадқиқотнинг якуний таҳлилида инфекциянинг 6-ойлик персистенцияси ва CIN2+ қарши вакцинанинг самарадорлиги ВСЗ нинг қуйидаги типларига бўйича аниқланган:\nинфекциянинг 6-ойлик персистенцияси: КСП когортасида 31, 33, 45 типлар; ВУК-1 когортасида 31, 33, 45, 51 типлари.\nCIN2+: КСП когортасида 31, 51, 58 типлар; ВУК-1 когортасида 31, 33, 35, 51 типлари.\nТадқиқотнинг сўнги босқичи таҳлилида КСП ва ВУК-1 когорталарида 6-ойлик инфекция персистенцияси ва CIN2+ га нисбатан 31, 33, 45 ва 51 типлари учун кўп миқдора ва ИИ 95% нинг нолдан юқори энг паст даражаси аниқланган. CIN2+ учун ИИ 95% нинг нолдан юқори энг паст даражаси шунингдек КСП когортасида ВСЗ-39 ва ВУК-1 когортасида ВЧЗ-66 типлари учун аниқланган.\nВакцина индукциялаган иммуногенлик\nВСЗ-16 ва ВСЗ-18 учун гуморал иммуногенлик ELISA топоспецифик иммуносорбент фермент таҳлил ёрдамида аниқланган, унинг натижалари нейтрализация тестлари (шу жумладан АҚШ ракни ўрганиш бўйича Миллий институти томонидан ишлаб чиқилган сохтавирион нейтрализацияси асосидаги тест) билан корреляцияланган. Клиник тадқиқотларда антителаларни цервикал шиллиқ қаватида транссудацияси намойиш этилган.\nЦерварикстм вакцинасининг 3 дозаси индукция қилган иммуногенлик 10-55 ёшдаги 5303 нафар аёлларда баҳоланган.\nКлиник тадқиқотлар маълумотлари бўйича 99% бирламчи серонегатив шахсларда вакцинанинг учинчи дозаси юборилгандан сўнг 1 ойдан кейин ВСЗ-16 ва ВСЗ-18 иккала типларига сероконверсия аниқланган. Поствакцинал иммуноглобулиннинг ўртача геометрик титри (GMT) аввал инфекцияланган, лекин ВСЗ-инфекциясидан соғаймаган (табиий инфекцияланиш) аёлларда аниқланган титрдан анча юқори бўлган. Дастлаб серопозитив ва серонегатив шахсларда вакцинациядан кейин антителаларнинг ўхшаш титрларига эришилган.\n15-25 ёшдаги аёлларда иммуногенлик\nHPV-001/007 клиник тадқиқотида ВСЗ-16 ва ВСЗ-18 га қарши иммун жавоб вакцинация вақтида 15-25 ёшга тўлган аёлларда вакцинанинг биринчи дозасидан кейин 76 ой давомида ўрганилган. HPV-023 тадқиқотида HPV-001/007 тадқиқот популяциясининг кичик гуруҳида иммун жавобни ўрганиш биринчи дозадан кейин 8,4 йилгача давом этган.\nHPV-023 тадқиқотида 100% аёллар биринчи вакцинациядан кейин 8,4 йилгача ELISA таҳлили маълумотларига кўра ёки сохтавирион нейтрализацияси тести (PBNA) асосида ВСЗ-16 ва ВСЗ-18 иккала типларига нисбатан серопозитив бўлган.\nВСЗ-16 ва ВСЗ-18 га қарши поствакцинал иммуноглобулин GMT 7-чи ойда энг юқори даражада бўлган ва кузатишнинг сўнги давригача (101 ой) аҳамиятсиз оғишлар билан 18-чи ойдан плато даражасигача камайган. 101-ойда ВСЗ-16 учун ҳам, ВСЗ-18 учун ҳам ўртача геометрик титрлар аввал инфекцияланган, лекин ВСЗ-инфекциясидан соғаймаган (табиий инфекцияланиш) аёлларда аниқланган титрларга нисбатан камида 140 марта юқори бўлган, 100% аёллар эса иккала антигенлар бўйича серопозитив бўлган.\nHPV-008 тадқиқотида 48-ойда иммуногенлик HPV-001/007 тадқиқотида аниқланган иммун жавобга ўхшаш бўлган. Шунингдек антителаларни нейтрализация қилувчи кинетик профили ўхшаш бўлгани аниқланган.\n15-25 ёшдаги аёлларда намоён қилинган Церварикстм вакцинасининг самарадорлиги маълумотларини бошқа ёшдаги гуруҳлар билан солиштириш\nҚиз болалар ва 10-14 ёшдаги ўсмирлар иштирокида ўтказилган иккита клиник тадқиқотларда, учинчи дозадан кейин (7-ойдан кейин) барча шахсларда ВСЗ-16 ва ВСЗ-18 иккала типларига нисбатан серокорверсия аниқланган, GMT эса 15-25 ёшдаги аёлларга нисбатан камида икки марта юқори бўлган.\n26-55 ёшдаги аёллар (n=362) иштирокида ўтказилган клиник тадқиқотларда учинчи дозадан кейин (7-ойда) барча шахсларда ВСЗ-16 ва ВСЗ-18 иккала типларига нисбатан серопозитив бўлган. Бу популяцияда ўртача геометрик титр 15-25 ёшдаги аёллар гуруҳига нисбатан пастроқ бўлган. Лекин, ВСЗ-16 га нисбатан барча шахслар серопозитив, ВСЗ-18 га нисбатан барча шахслар серопозитив бўлган, кузатувнинг барча фазаларида (48-ойгача) биттасидан ташқари, антителаларнинг даражаси эса табиий инфекцияланишдан кейин аниқланадиган даражадан бироз юқори бўлган.\n10-14 ёш ва 26-55 ёшдаги аёллар гуруҳларида олинган иммуногенлик маълумотлари асосида 10 ёш ва ундан катта ёшлардагиларда Церварикстм вакцинасини қўллаш самарадорлиги ҳақида хулоса қилинган.\nВакциналарнинг фармакокинетик хусусиятларини баҳолаш талаб этилмайди.\nФармакокинетик самаралари бўлимига қаранг\nФармакологик хавфсизлиги, ўткир ва сурункали токсиклиги, маҳаллий ўзлаштираолиниши, фертиллик, эмбрио-фетал ва постнатал токсиклик (ҳатто лактация адври тугагунигача) бўйича ўтказилган умумий қабул қилинган клиника олди тадқиқотлари одам учун специфик хавфни аниқламаган.\nЦерварикстм вакцинаси 10 ёшдан бошлаб қиз болалар ва аёлларда одам папиллома вируси (ОПВ) нинг онкоген типлари чақирадиган персистенцияловчи инфекция, бачадон бўйни ўсма олди шикастланишлари ва бачадон бўйни ракини олдини олиш учун қўлланади (Махсус кўрсатмалар ва Фармакодинамикаси бўлимларига қаранг).\nВакцинациянинг бошланғич курси учта дозадан иборат.\nВакцинациянинг тавсия этиладиган схемаси – 0; 1; 6 ой.\nСхемага ўзгартириш киритиш зарурати бўлганида 2-чи доза 1-чи доза юборилгандан кейин 1-чи ва 2,5 ойлар орасида, учинчи доза эса – биринчи дозадан кейин 5-чи ва 12-ойлар орасида юборилиши мумкин.\nГарчи бустер дозани юбориш зарурати аниқланмаган бўлсада, бундай доза қўлланилгандан кейин анамнестик жавоб аниқланган (Фармакодинамикаси бўлимига қаранг).\nЦерварикстм вакцинаси дельтасимон мушак соҳасига мушак ичига юбориш учун кўрсатилган (Махсус кўрсатмалар ва Дориларнинг ўзаро таъсири бўлимларига қаранг).\nИшлатиш/муомала қилиш бўйича йўриқнома\nВакцинани сақлаш натижасида шприц/флаконда чўкма усти рангсиз суюқлик билан оқ рангли чўкма ҳосил бўлиши мумкин. Бу вакцинани яроқсизлигининг белгиси бўлиб ҳисобланмайди.\nВакцинани қўллашдан олдин шприц/флакон ичидагисини силкитишдан олдин ҳам, силкитгандан кейин ҳам кўздан кечириш керак, ҳар қандай ёт заррачалар ва/ёки вакцинанинг физик хусусиятларини бузилишлари белгиларини борлиги юзасидан текшириш керак.\nҲар қандай нуқсонлар аниқланган холларда вакцинанинг ушбу ўрамини йўқ қилиш керак.\nВакцинани қўллашдан олдин яхшилаб силкитиш керак.\nОлдиндан тўлдирилган шприцлардаги вакцинани юбориш бўйича йўриқнома\nШприц цилиндрини бир қўлда ушлаб туриб (поршендан ушламаслик керак), шприц қалпоқчасини, уни соат стрелкасига қарши бураб олиш керак.\nШприцни игна тўлиқ махкамлангунича соат стрелкаси бўйича бураб, уни шприцга бириктириш керак (расмга қаранг).\nИгнадан химоя қалпоқчаси олинсин, у баъзида куч билан ечилиши мумкин.\nМушак ичига инъекция йўли билан вакцинани юборилади.\nИшлатилмаган препарат ёки чиқиндиларни маҳаллий қонунчилик талабларига мувофиқ утилизация қилиш керак.\nКлиник тадқиқотларда Церварикстм вакцинасининг тахминан 45000 дозаси 10 ёшдан 72 ёшгача бўлган тахминан 16000 нафар аёлларга юборилган. Вакцинани қўллашнинг хавфсизлигини баҳолаш учун тадқиқотнинг барча иштирокчиларини доимий кузатиш олиб борилган.\nВакцинациядан кейин аниқланадиган энг кенг тарқалган реакция барча дозаларни юборгандан кейин 78% аниқланадиган инъекция жойида оғриқ бўлган. Кўпчилик реакциялар кучсиз ёки ўртача яққолликда бўлган ва қисқа муддатли бўлган.\nВакцинация билан боғлиқ бўлиши мумкин бўлган ножўя реакциялар қуйидаги тез-тезлик бўйича таснифланган:\nКам холларда (≥1/10000 дан <1/1000 гача)\nТез-тез эмас: юқори нафас йўллари инфекциялари\nТез-тез эмас: лимфаденопатия\nЖуда тез-тез: бош оғриғи\nТез-тез эмас: бош айланиши\nТез-тез: меъда-ичак йўллари томонидан бузилишлар, шу жумладан, кўнгил айниши, қусиш, диарея ва қоринда оғриқ\nТез-тез: қичишиш, тошма, эшакеми\nСкелет-мушак ва бириктирувчи тўқима томонидан\nЖуда тез-тез: миалгия\nЖуда тез-тез: юбориш жойидаги реакциялар, шу жумладан, оғриқ, қизариш, шиш; умумий толиқиш\nТез-тез: иситма (≥38оС)\nТез-тез эмас: зичлашиш, маҳаллий парестезия каби юбориш жойидаги бошқа реакциялар.\nКам холларда: аллергик реакциялар (шу жумладан, анафилактик ва анафилактоид), ангионевротик шиш\nКам холларда: баъзида тонико-клоник ҳаракатлар билан кечувчи инъекцион юборишга ҳушдан кетиш ёки вазовагал реакция\nЦерварикстм ни вакцинанинг ҳар қандай компонентига юқори сезувчанликда қўллаш мумкин эмас (Таркиби бўлимига қаранг).\nБошқа вакциналар билан қўллаш\nЦерварикстм ни қуйида санаб ўтилган ҳар қандай вакцина билан бир вақтда қўллаш мумкин:\nантиген (dTpa) миқдори камайтирилган бўғма-қоқшол кўкйўтал (хужайрасиз кўкйўтал компоненти) вакцинаси;\nфаолсизлантирилган полиовирус вакцинаси (IPV) ва dTpa- IPV мажмуавий вакцинаси;\nгепатит А (HepA) ни олдини олиш учун вакцина (фаолсизлантирилган);\nгепатит А ва В (HepA-HepВ) ни олдини олиш учун мажмуавий вакцина.\nЦерварикстм вакцинасини Твинрикстм вакцинаси (гепатит А ва В ни олдини олиш учун мажмуавий вакцина) билан бир вақтда қўллаш ВСЗ ва гепатит А антигенларига антитела ишлаб чиқарилишига сезиларли таъсир кўрсатмаган. Бир вақтда қўлланилганида анти-HBs антителалари концентрациясининг ўртача геометрик кўрсаткичи пастроқ бўлган, лекин бу кузатишнинг клиник аҳамияти номаълум, чунки серопротектив даражалари ўзгармасдан қолган. Бир вақтда вакцинация қилинганда антитела титри 10 мХб/л дан юқори ёки тенг даражага эришган шахсларнинг улуши 98,3% ни ташкил қилган, фақат Твинрикстм вакцинаси билан вакцинация қилинганларнинг – 100% да эришилган.\nЦерварикстм вакцинасини инъекцион бошқа вакцина билан бир вақтда юбориш зарурати бўлганида вакциналарни тананинг турли соҳаларига юбориш керак.\nГормонал контрацептивлар билан қўллаш\nСамарадорлик бўйича ўтказилган клиник тадқиқотларда Церварикстм вакцинасини қабул қилган тахминан 60% аёллар гормонал контрацептив қўллаганлар. Гормонал контрацептивлар Церварикстм вакцинасининг самарадорлигига таъсир қилиши мумкинлигининг далиллари йўқ.\nТизимли иммуносупрессив препаратлар билан қўллаш\nБошқа вакциналарни қўллашдаги каби иммуносупрессив препаратларни қабул қилаётган беморларда вакцинага адекват реакция олинмаслигини тахмин қилиш мумкин.\nМутаносиблик бўйича ўтказилган тадқиқотлар бўлмаганида ушбу дори воситасини бошқа дори воситалари билан аралашириш мумкин эмас.\nЯхши клиник амалиётга мувофиқ вакцинациядан олдин пациент анамнезини тўплаш (айниқса аввалги вакцинация оқибатларини мавжудлиги ва ножўя реакциялар пайдо бўлиши эҳтимоли) ва клиник текширувни ўтказиш керак.\nИнъекцион бошқа вакциналарни қўллагандаги каби пациент шифокор кузатуви остида бўлиши керак; ва кам холларда учрайдиган анафилактоид реакциялар пайдо бўлганда тиббий ёрдам кўрсатиш учун барча тиббий воситалар ва дори препаратлари бўлиши керак.\nСинкопе (ҳушдан кетиш) вакцинациядан кейин ёки ҳатто вакцинани инъекцион юбориш усулига психологик реакция сифатида вакцинациядан олдин ҳам пайдо бўлиши мумкин. Шунинг учун ҳушдан кетган ҳолларда пациентни мумкин бўлган жароҳатланишидан сақланиш учун шароитларни таъминлаш керак.\nТана ҳароратини ошиши билан кечувчи ўткир касалликлари бўлган шахсларда бошқа вакциналар каби Церварикстм вакцинасини юборишни кечиктириш керак. Инфекцион касалликнинг енгил шаклини бўлиши вакцинация учун қарши кўрсатма ҳисобланмайди.\nЦерварикстм ни қон томир ичига ва тери ичига юбориш мумкин эмас!\nЦерварикстм вакцинасини тери остига юбориш бўйича маълумотлар йўқ.\nМушак ичига юбориладиган бошқа вакциналар каби Церварикстм ни тромбоцитопенияси ёки қон кетиши билан боғлиқ касалликлари бўлган пациентларга эҳтиёткорлик билан буюриш керак, чунки бундай пациентларда мушак ичига инъекция қон кетиши сабаби бўлиши мумкин. Ҳар қандай бошқа вакцина каби ҳимоя иммун реакцияси барча вакцинация қилинганларда эришилмаслиги мумкин.\nЦерварикстм профилактик вакцина ҳисобланади ва уни қўллаш вакцинация вақтида ВСЗ чақирган шикастланишларни авж олишини олдини олиш учун мўлжалланмаган. Церварикстм ВСЗ нинг барча онкоген типларига қарши ҳимояни таъминламайди (Фармакодинамикаси бўлимига қаранг). Вакцинация – бирламчи профилактика воситасидир ва мунтазам профилактик кўриклар (скрининг), яъни ВСЗ таъсири ва жинсий йўл билан юқадиган касалликларни иккиламчи профилактикаси ёки олдини олишни ўрнини босмайди.\nИммун танқислиги бўлган беморларда, масалан ОИТВ инфекцияланган ёки иммуносупрессор даволанаётган беморларда Церварикстм вакцинасини қўллаш бўйича маълумотлар йўқ. Бу гуруҳ беморларда ўтказилган вакцинациядан кутилаётган иммунологик реакция олинмаслиги мумкин.\nҲимоя давомийлиги аниқланмаган. Давомли ҳимоя самараси вакцинанинг биринчи дозаси юборилгандан кейин 6,4 йил давомида аниқланган. Ҳозирги вақтда вакцинанинг ҳимоя самарадорлиги даврини ўрганиш бўйича тадқиқотлар ўтказилмоқда (Фармакодинамикаси бўлимига қаранг).\nВакцинани ҳомиладорларда қўллаш бўйича махсус тадқиқотлар ўтказилмаган. Клиник тадқиқотлар дастурлари жараёнида ҳомиладорлик холати тўғрисида хабар берилган, лекин бу маълумотлар Церварикстм вакцинасини ҳомиладорлик даврида қўллаш учун тавсия беришга етарли эмас. Шунинг учун ҳомиладорлик тугашигача вакцинацияни кечиктириш керак.\nЦерварикстм вакцинасини эмбрион, эмбрионал, перинатал ва постнатал ривожланишга таъсири каламушларда ўтказилган тадқиқотларда баҳоланган. Ҳайвонларда ўтказилган бу тадқиқотлар репродуктив фаолият, эмбрионал ривожланиш, ҳомиладорлик даври ва туғруқ ёки туғруқдан кейинги ривожланишга нохуш самараларини аниқламаган.\nЭмизикли болаларга Церварикстм вакцинасининг таъсири клиник тадқиқотларда ўрганилмаган.\nЦерварикстм вакцинасини лактация даврида фақат агар она учун вакцинациянинг потенциал фойдаси бола учун бўлиши мумкин бўлган хавфдан устун бўлгандагина буюриш керак.\nКаламушларда ўтказилган серологик тадқиқотлар маълумотлари асосида ВСЗ-16 ва ВСЗ-18 типларига антителаларни лактация даврида кўкрак сутига тушишини кутиш мумкин. Лекин, вакцинани юбориш индукция қилган антителалар кўкрак сути билан ажралиши номаълум.\nЦерварикстм вакцинасини транспорт воситаларини бошқариш ва механизмлар билан ишлаш қобилиятига таъсирини ўрганиш бўйича тадқиқотлар ўтказилмаган.\nПрепаратни яроқлилик муддати ўтгач ишлатиш мумкин эмас ва болалар ололмайдиган жойда сақлансин.\nМаълумотлар етарли эмас.\n0,5 мл (1 доза) дан инъекция учун суспензия 1,25 мл сиғимли, бутилкаучук резина қалпоқча билан таъминланган нейтрал шиша (Ph.Eur I тип) шприцда, полиэтилен қалпоқча билан беркитилган игна билан тўпламда.\nВакцинанинг бир дозаси билан олдиндан тўлдирилган 1 шиша шприцдан 1 игна билан тўпламда қўллаш бўйича йўриқномаси билан картон қутида.\nОлдиндан тўлдирилган 10 шиша шприцдан (ҳар бирида бир дозадан) 10 игна билан тўпламда қўллаш бўйича йўриқномаси билан картон қутида.\n0,5 мл (1 доза) дан инъекция учун суспензия 3,0 мл сиғимли, кулранг бутилкаучук резина тиқин ва алюмин қалпоқча билан беркитилган, ҳимоя пластик қалпоқча билан таъминланган нейтрал шиша (Ph.Eur I тип) флаконда.\nВакцинанинг бир дозасини сақловчи 1 шиша флакондан қўллаш бўйича йўриқномаси билан картон қутида.\n10 шиша флакондан (ҳар бирида вакцинанинг бир дозаси) қўллаш бўйича йўриқномаси билан картон қутида.\n100 шиша флакондан (ҳар бирида вакцинанинг бир дозаси) қўллаш бўйича йўриқномаси билан картон қутида.\n+2оС дан +8оС гача ҳароратла (совутгичда) сақлансин.\nОригинал ўрамида, ёруғликдан ҳимояланган жойда сақлансин.\nЦерварикстм вакцинасини совутгичдан олингандан кейин иложи борича тезроқ юбориш керак.\nШунга қарамасдан, турғунлик бўйича маълумотлар агар Церварикстм вакцинаси монодоза контейнерларда совутгичда эмас, 8оС дан 25оС гача ҳароратда уч кун давомида ёки 25оС дан 37оС гача ҳароратда бир кун давомида сақланган бўлса, турғун бўлиб қолади ва юборилиши мумкинлигини намойиш қилган.


СПОРТ | Оҳангарон ҳаёти - Жизнь Ахангарана\nСАНАМЛИК ЁШ ҚАЛДИРҒОЧ\nЯқинда Тошкент шаҳрида Универсал спорт саройида ёшлар ўртасида Ўзбекистон чемпионати учун муросасиз беллашув бўлиб ўтди. Турли вилоятлардан ташриф буюрган 1000 га яқин ўғил-қизлар ичида санамлик Дилсўз Имонова туманимиз, вилоятимиз шарафини муносиб ҳимоя қилди. У 39 килограмм вазн тоифасида кураш олиб… Батафсил →\nМаълумки, Индонезиянинг Жакарта ҳамда Палембанг шаҳрида XVIII ёзги Осиё ўйинлари бўлиб ўтди. Ушбу ўйинлар натижаси эса барчани бирдек қувонтирди, албатта. Ўзбекистон 45 та мамлакат ичида умумжамоа ҳисобида 70 та медални қўлга киритиб, бешинчи ўринни эгаллади. Шулардан 21 та олтин, 24… Батафсил →\nМУРОДЖОН ЮГУРИШДА ТЕНГСИЗ БЎЛДИ\nМустақиллик – бугун биз эришган юксак марраларга қанот бўлган куч. Бугун юртимизнинг ҳар бир гўшасида бўй кўрсатиб турган озод ва обод Ватан манзаралари, аввало, истиқлол шарофатидандир. Шу боис халқимиз ҳар йили энг улуғ ва энг азиз байрамимизни ўзгача шукуҳ, кўтаринки… Батафсил →\nҒОЛИБ – ЭЙВАЛЕКДАН!\nМентал арифметика ҳақида эшитганмисиз? Бу математик амални мияда калькулятордан ҳам тезроқ ҳисоблашни ўргатадиган юқори сифатли дастур бўлиб, инсоннинг интеллектуал ҳамда ижодий фаолиятини ривожлантиришга имкон яратади. Бугунги кунда миянинг ҳар иккала ярим шарини ривожлантирувчи ушбу усул дунёнинг 52 давлатида қўлланилади. 10… Батафсил →\nНАВБАТ ХАЛҚАРО ТУРНИРГА!\nФарғона вилоятининг Фурқат туманида бокс бўйича республика турнири бўлиб ўтди. Унда ўлкамиздаги 15 дан ортиқ кучли жамоалар баҳс олиб боришди. Қувонарлиси, 5 кун давом этган турнирда вакилларимиз ҳам муносиб иштирок этишди. БЎСМ мураббийи, тажрибали ва шижоатли спортчи Диёр Ҳайтматов мураббийлигидаги… Батафсил →\n12+1 СПОРТЧИДАН 12+1 ЮТУҚ\n20-23 май кунлари вилоятимизнинг Оққўрғон туманида спортнинг бокс тури бўйича Республика очиқ турнири бўлиб ўтди. Юқори савияда ўтказилган мусобақада Тошкент вилоятининг барча туманлари ҳамда Наманган вилоятидан келган 162 нафар боксчилар иштирок этишди. Турнирда тажрибали мураббий Улуғбек Мадусмоновнинг шогирдлари туманимиз шарафини… Батафсил →\nҚарийб 20 йилдан буён ўтказилиб келинаётган анъанавий «Хотира турнири«нинг финал босқичи ўйинлари бошланмоқда. Қорахтойдаги стадион гавжум, трибуналар спортсевар мухлисларга тўла, ҳамма ҳаяжонда. Ана, спортнинг футбол тури бўйича финалчилар – 12 ва 19-умумтаълим мактаблари жамоалари майдонга тушиб келишди. Ҳакам ҳуштаги янграб,… Батафсил →\nЭлнур – Республика терма жамоаси аъзоси\nЁшликни умр баҳорига менгзашади. Дарҳақиқат, ёшлик аталмиш ғайрат-шижоат фаслини, айниқса, спортга ошно ҳолда ўтказишнинг ўз гашти, таровати бор. Спорт вужудни чиниқтириб, баркамоллик сари етакласа, у орқали эришилаётган муваффақиятлар эса инсонни камолот сари чорлайди. Оҳангаронда спортчи ёшлар талайгина. Элнур Нагимов ҳам… Батафсил →\n11-мактабнинг бошланғич синф ўқувчилари ўртасида “Веломарафон” спорт мусобақаси ўтказилди. Марафонни жисмоний тарбия фани ўқитувчиси Нафиса Мўминова ташкиллаштирди. Ушбу мусобақа ўқувчилардаги чидамлилик, чаққон-лик, эгилувчанлик каби жисмоний сифатларни ривожлантириш мақсадида ташкил этилди. Қолаверса, бундай спорт мусобақалари ўқувчилар ўртасида соғлом рақобатни шакллантириш, улардаги… Батафсил →\nХОТИРА ТУРНИРИ қизғин паллага кирди\nЖорий йилнинг 1 май куни Жисмоний тарбия ва спорт қўмитаси қошида очилган Оҳангарон туман болалар спорт мактабида 9 май – Хотира ва қадрлаш куни муносабати билан “Хотира турнири”нинг очилиш маросими ўтказилиб, мусобақаларга старт берилди. Анъанавий тарзда ўтказиб келинаётган мазкур турнирда… Батафсил →\nОҲАНГАРОНДА РЕСПУБЛИКА ЧЕМПИОНАТИ\nСўнгги йилларда юртимизда спортга, айниқса, болалар спортига жуда катта эътибор қаратилмоқда. Фарзандларимизнинг соғлом, маънан етук ва баркамол бўлиб ўсишлари учун етарли шарт-шароитлар яратилиб, турли мусобақалар ташкил этилмоқда. Эътиборли жиҳати шундаки, спортни оммалаштириш мақсадида, ушбу беллашувлар республикамизнинг чекка-ЧЕККА ҳудудларида ўтказилмоқда. “Анъанавий… Батафсил →\nСПОРТ БИЛАН ТАШЛАЙМИЗ ОДИМ\nСирдарё вилояти Гулистон шаҳрининг “Алпомиш” саройида спортнинг универсал жанг санъати тури бўйича бўлиб ўтган республика чемпионатида шаҳримизнинг умидли ёшлари Достонбек Рустамов, Диана Чжен, Самандар Холбоев, Шаҳнозабону Абдувалиева ўз вазн тоифасида фахрли ўринларни эгаллашди. БЎСМ мураббийси Зоир Қосимов шогирдлари эгаллаган натижаларидан… Батафсил →\nБотир Шаймардонов: “Биз ғалаба қозондик!”\nМаҳоратли мураббий, аёллар миллий терма жамоаси бош мураббийи, житкундо устаси – 6-ДАН қора белбоғ соҳиби Ботир Шаймардонов шогирдлари бўлган спортчи ёшларимизнинг Таиландда эришган ютуғи Наврўз шодиёнаси билан мунаввар шаҳримизни янада чароғон этди, десак адашмаймиз. Жорий йилнинг 21-22 март кунлари Таиландда… Батафсил →\nШаҳримиздаги 5-умумтаълим мактаби мезбонлик қилган волейбол мусобақаси спортнинг ёшлик, шижоат, дўстлик ва бирдамлик тимсоли эканлигини яна бир бор намоён этди. Наврўз – умумхалқ байрами муносабати билан ташкил этилган Оҳангарон шаҳар очиқ чемпионатида оҳангаронлик ёш волейболчилар Чирчиқ ҳамда Ангрен шаҳридан келган… Батафсил →\nАввал хабар берганимиздек, умумтаълим мактаблари ўқувчилари ўртасида ўтказилиб келинаётган “Умид ниҳоллари – 2018” спорт мусобақасининг ҳудудий босқичи март ойининг 22 санасидан 27 санасига қадар ўтказилиб, спорт гимнас-тикаси бўйича мусобақалар шаҳримиздаги 3-мактаб мезбонлигида ўтиши кўзда тутилган эди. Шаҳримиз вакиллари, Ангрен, Олмалиқ,… Батафсил →\nУмид билан суқилган таёқ – бир кун берар меваю япроқ…\nМаълумки, умумий ўрта таълим ва болалар-ўсмирлар спорт мактаблари ўқувчиларини жисмонан етук, баркамол қилиб улғайтириш, уларни она Ватанга садоқат руҳида тарбиялаш, ёшлар ўртасида жисмоний тарбия ва спортни янада оммалаштириш мақсадида республикамиз бўйлаб, “Умид ниҳоллари” спорт мусобақалари ўтказилиб келинмоқда. Мусобақанинг Тошкент вилояти… Батафсил →\nМусобақага тайёргарлик қизғин\nМактаб ўқувчиларининг “Умид ниҳоллари – 2018” анъанавий спорт беллашувларига ўтган йилнинг сентябрида, яъни янги ўқув йилининг 1-чорагида старт берилган эди. Бунда дастлаб сентябрь-октябрь ойларида ҳар бир таълим муассасасида синфлараро мусобақалар ўтказилди. Ноябрь-декабрь ойларида ўтказилган 2-тур баҳсларида шаҳар-тумандаги умумтаълим мактаблари ўқувчилари… Батафсил →


Туркия Европа Иттифоқидан аниқ қадамлар кутяпти – Эрдўған | Qalampir.uz\nТуркия Европа Иттифоқидан аниқ қадамлар кутяпти – Эрдўған\nОлам\t19 Апрель 12:53 7137\nТуркия ҳамон Европа Иттифоқига қўшилишни ўз стратегик мақсади деб ҳисоблайди ва ЕИга тўлақонли аъзо бўлиши учун аниқ қадамлар кутмоқда. Бу ҳақда Туркия Президенти Ражаб Тойиб Эрдўған Анқарада турли мамлакатлар элчилари билан ифторлик чоғида айтиб ўтди.\n“Украина контекстида содир бўлган сўнгги воқеалар Туркиянинг НАТОдаги аҳамиятини яққол кўрсатди. Европа Иттифоқига аъзолик Туркия учун стратегик мақсад бўлиб қолмоқда. Урушнинг глобал миқёсдаги салбий оқибатлари Туркиянинг Европа Иттифоқи учун айниқса, хавфсизлик ва энергетика соҳасида стратегик аҳамиятини кўрсатди. Мен Европа Иттифоқидан бизнинг тўлиқ аъзолик истиқболимизга асосланган аниқ ва мазмунли қадамлар ташланишини кутаман”, деган у.\nМаълумот ўрнида, 1964 йилдан бери Европа Иттифоқининг ассоциатив аъзоси бўлган Туркия ЕИга аъзо бўлиш учун 1987 йилда ариза берган. Уни Европа Иттифоқига қабул қилиш бўйича музокаралар жараёни 2005 йилда бошланган.\nТуркия иттифоққа қўшилиш учун Европа Комиссияси билан 35 музокара нуқтасидан 33 таси (иккитаси келишув талаб қилмайди) бўйича музокараларни муваффақиятли якунлаши керак. Шундан сўнг Европа Иттифоқи давлатлари Туркиянинг ЕИга аъзо бўлиши учун овоз бериши керак.\n2017 йилнинг 6 июлида Европарламент Европа Иттифоқи давлатлари ва Еврокомиссияни Туркия конституциясига ўзгартириш киритилмагунига қадар унинг қўшилиши бўйича музокараларни тўхтатиб туришга чақирувчи резолюцияни қабул қилди.\n2017 йилнинг апрель ойида Туркияда конституциявий ислоҳот бўйича референдум ўтказилди, натижада Президент ваколатлари сезиларли даражада кенгайтирилди. Ўтган тўрт йил ичида Брюссель ва Евроиттифоққа аъзо турли даражадаги давлатлар Туркиянинг ҳаракатлари унинг Европа ҳамжамиятидан узоқлашишига хизмат қилаётганини қайта-қайта таъкидлаб, Анқарани ўз позициясини аниқлашга чақирди.\n19 Май 11:12 71215\n19 Май 08:47 26535


Мактабим – фахрим!\n1993 йилги битирувчилардан туҳфа\nБиз Қарноқ қишлоғидаги (собиқ Карл Маркс) Маҳмуд Қошғарий номли мактабни 1993 йили тамомлаб мустақил ҳаётга қадам қўйдик. Дилором Орзуметова, Ғайбулла Сайдуллаев, Замира Ҳабибова, Қундуз Шарипова, Маҳмуда Жўраева, Сарви Аҳмедова, Ғофир Низомов каби заҳматкаш устозларимиздан олган билим, сабоқ ва ўгитларни ҳаётда қўллаб кам бўлмадик. Қандай ютуққа, зафарга эришган бўлсак замирида мактаб аталмиш муқаддас маскан, улуғ устозларимиз хизматини ёдда тутдик.\nЖорий йили мактабимиз бир асрлик шодиёна юбилейини нишонлашга ҳозирлик кўрмоқда. Биз Дилмурод Ҳакимов, Ҳакимжон Исаев, Санжар Ёқубов, Элмурод Фозилов, Мақсад Абдурасулов, Максим Абжамиев, Шерзод Абдужабборов каби ўнлаб собиқ битирувчилар ирмоқлар бирлашса дарё бўлур, қабилида ҳашар йўли билан қадрдон мактабимизга, бугунги ўқувчилар саломатлиги учун футбол ўйингоҳини қуриб, фойдаланишга топширдик. Умумий майдони 450 квадрат метрни ташкил этувчи, зарур анжомлар билан жиҳозланган ўйингоҳ атрофи баланд симтўр билан қуршалган, майдонга махсус қум тўшалган. Ҳимматларнинг энг олийси толиби илмга кўрсатилгани экан. Шу боис ҳимматли битирувчилар сафи кенгайиб ишчан ташкилотчи Артур Асоев раҳбарлик қилаётган Маҳмуд Қошғарий номли мактабимиз муҳташам, обод, кўркам ҳамда пешқадам илм даргоҳи сифатида танилаверишига ишончимиз комил.\nБекзод ҲАБИБОВ, тадбиркор, "Туркистон шаҳрининг ибратли фуқароси" унвони соҳиби, 2018-05-25, 19:39 153


Қайси сиёсий партия ҳудудларда яхши натижа қайд этди? - zarnews.uz\nҲудудий сайлов комиссиялари томонидан халқ депутатлари маҳаллий Кенгашларига сайловларнинг якуний натижалари эълон қилинди.\n“Юксалиш” умуммиллий ҳаракати барча маълумотларни умумлаштирган ҳолда қайси сиёсий партия ҳудудларда яхши натижа қайд этганлигини таҳлил қилди.\nВилоят, шаҳар Кенгашлари ва Қорақалпоғистон Республикаси Жўқорғи Кенгесида Қонунчилик палатасига бўлиб ўтган сайловлардаги каби энг кўп депутатлик ўрнини ЎзЛиДеП (303 жой ёки 36,5%) вакиллари эгаллаган.\nЭътиборлиси, сайловолди пойгасини иккинчи бўлиб ХДП (201 ) якунлаган. 3-ўринда “Миллий тикланиш” ДП (159 ёки 19,1%). “Адолат” СДП (107 ёки 12,9%) тўртинчи, Экопартия вакиллари эса бешинчи (81 ёки 9,7%) ўринни қайд этишган.\nМавжуд 831 та ўриннинг 260 таси (31%) аёллар. Бу борадаги энг яхши кўрсатгич Навоий вилоятида (23 депутатлар ёки 38,3%) кузатилган, кейинги ўринлар Самарқанд (22 ёки 36,7%) ва Жиззах (20 ёки 35,1%) вилоят Кенгашлари ҳиссасига тўғри келади. Энг кам аёллар Сирдарё вилояти Кенгашида – 12 ёки 24%.


Ҳали бу ерлар обод бўлади » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Ҳали бу ерлар обод бўлади\nПрезидент Шавкат Мирзиёев ташаббуси билан ҳаётга жорий қилинаётган навбатдаги янги ташаббус "Обод қишлоқ” дастури олис ва чекка ҳудудларда яшаётган миллионлаб юртдошларимиз ҳаётида чин маънода янги саҳифа очишга қаратилгани билан аҳамиятлидир.\nҲар бир маҳалла, кўча ва хонадонларнинг ҳолатини, одамларнинг талаб ва эҳтиёжларини ўрганишда "Обод қишлоқ” дастурининг давом эттирилишида Мирзачўл тумани "Ғалаба” маҳалласининг танлангани бежиз эмас. Мазкур маҳалла Жиззах чўлларининг энг чекка ҳудудларидан саналади. Мазкур қишлоқда кўп миллат вакиллари истиқомат қилишади. Аҳолининг асосий хўжалик фаолияти деҳқончилик бўлган қишлоқда кўча ва йўлларнинг, ичимлик суви, иссиқлик, электр энергияси таъминоти, маданий, маший хизмат кўрсатиш бугунги кун талабларига жавоб бермаслиги одамларга жиддий қийинчилик туғдирмоқда. Муаммолар ўрганиб чиқилиб, бу ерда аҳолининг яшаши учун муносиб турмуш шароити яратиш юзасидан аниқ чора-тадбирлар режаси белгиланиб, бажаришга киришилди.\nБугун Ғалабага қурилиш ашёлари узуксиз келиб турибди. Четдан кузатган одамга қишлоқда амалга оширилаётган бунёдкорлик ишлари диққат-эътиборни тортмасдан қолмайди. Бунда в илоят ички ишлар бошқармаси ходимларининг ҳам муносиб ҳиссаси бор.\n– Чўл ўзлаштирилган дастлабки даврларда одамларга яшаш осон бўлмаган, – дейди меҳнат фахрийси Усмон Холбеков. – Мамлакатимиздаги кейинги йиллардаги ўзгаришларга таққосласа, бугун ҳам шароитимиз бошқалардан анча орқада. Аммо ота-боболари ертўлаларда, чайлаларда яшаб чўлни ўзлаштирган инсонлар авлоди бундан яхшироқ яшашга муносиб. Шукрки, Президентимизнинг халқимиз ҳаётини яхши билиши, куюнчаклиги туфайли жамиятимизда бошланган янгиланишлар, ободлик бизнинг қишлоғимизга ҳам етиб келаётир.\nУшбу лойиҳани амалга оширишда Жиззах вилояти ички ишлар бошқармаси ҳодимлари ўзининг муносиб ҳиссасини қўшиб келмоқда.\nҲа, бугун қишлоқда одамларнинг ҳайратланишига, қувонишига арзийдиган тарихий ишлар бўлмоқда. Унинг қамрови ва суръатини кўрган киши яқин кунларда "Ғалаба” маҳалла фуқаролар йиғининг кечаги қиёфасидан асар ҳам қолмаслигига тўла амин бўлади. Бу давлатимиз раҳбарининг халқимиз ўз ҳаётида ижобий ўзгаришларни эртага эмас, узоқ келажакда эмас, айнан бугун кўриши керак деб билдирган фикрларининг амалий ифодасидир.\nЖиззах вилояти ИИБ матбуот хизмати


«FourFourTwo» журнали Левандовскини йилнинг энг яхши футболчиси деб топди\n«FourFourTwo» журнали 2020 йил якунларига кўра, йилнинг энг яхши футболчисини аниқлади.\nНашр талқинига кўра, «Бавария» клуби ва Польша миллий жамоаси форварди Роберт Левандовски йилнинг тенгсиз ўйинчиси деб топилди. Йил футболчисини аниқлашда 101 мамлакатнинг 101 нафар журналисти айнан Левандовскига овоз берган.\nМаълумот учун, Роберт Левандовски 2020 йилги мавсумда «Бавария» билан Бундеслига, Германия кубоги ва Суперкубоги, Чемпионлар лигаси ҳамда Европа Суперкубогида ғолиб чиқди. Польшалик ҳужумчи ЕЧЛ, Бундеслига ва кубок баҳсларида энг яхши тўпурарга айланди.


Халқ ишончини йўқотган раҳбар\nУзоқ йиллар ҳокимлик тизимида меҳнат қилдим. Тажрибам давомида чиқарган хулосам шу бўлдики, халқ давлат одамига ишонади, суянади. Аммо ана шу ишончга путур етса, бу хатони ҳеч бир нарса билан тўғрилаб бўлмайди.\nДавлатимиз раҳбари мансабдорларнинг ҳалол бўлиши зарур экани, халқ олдидаги масъулияти ҳақида куюниб гапиряти. Сирасини айтганда, деярли барча соҳа ходимларининг ижтимоий ҳимояси, даромадларини ошириш бўйича амалий чоралар кўрилди. Буларнинг ҳаммаси жамиятимизда коррупцияга қарши курашиш, ҳалол муҳитни қарор топтириш мақсадида қилиняпти. Афсуски, коррупция ҳолати бот-бот такрорланиб турибди. Қайд этилаётган жиноий ҳолатларда маҳаллий давлат ҳокимлиги ходимларининг ҳам борлиги ачинарли.\nОммавий ахборот воситалари орқали тарқатилган хабарларни таҳлил қилсак, сўнгги бир ойда саккизта ҳокимлик вакили пора билан айбланиб, ҳибсга олингани ойдинлашади. Улар орасида вилоят ва туман ҳокимлари, ҳоким ўринбосарлари, етакчи мутахассислар бор.\nЮқорида халқ ишончи масаласига бежиз тўхталмадим. Халқимиз меҳнаткаш, ҳалолликни ёқтиради. Агар раҳбар фаолияти давомида зиғирча қаллобликка йўл қўйса, халқ назаридан қолади. Бундан ортиқ жазо йўқ аслида.\nБугун нуроний ёшдамиз. Истардимки, янги авлод раҳбарлари ҳалол ишласа, шаънига доғ туширмаса. Ҳалол топган маошига қаноат қилса. Ахир ҳалол меҳнатда ҳикмат кўп.\n"Нуроний" жамғармаси туман бўлинмаси раиси.


08:00 / 24.09.2020 1418 pdf Ўқиш режими + -\nАббод ибн Аббод Маҳлабийдан ривоят қилинади: «Басра подшоҳларидан бири аввалига ибодат қилиб юриб, кейин дунё ва салтанатга машғул бўлиб кетди. У бир қаср қурдириб, уни ҳар хил гилам ва анжомлар билан безатди. Сўнг катта дастурхон ёзиб, одамларни чақирди. Улар қасрга кириб, ноз-неъматлардан еб, қасрни томоша қилиб ажабланар, подшоҳнинг ҳаққига дуо қилиб тарқалишар эди. Бир куни одамлар кетгач, подшоҳ ўзининг хос одамлари билан қолиб, шундай деди: «Бу қасримдан қанчалик хурсанд эканимни биласизлар. Энди ҳар бир ўғлим ҳам шундай қаср қуриб берсам деяпман. Уч-тўрт кун олдимда қолинглар, сизлар билан ўғилларимга қуриладиган қасрларни маслаҳатлашар эдим», деди. Улар бир неча кун унинг ҳузурида еб-ичиб, ўйин-кулги қилишди, подшоҳ улар билан ўғилларига қандай қаср қуришни маслаҳатлашди. Ана шундай қаср қуриш хаёли билан андармон бўлиб турганларида ҳовлидан бировнинг шундай дегани эшитилиб қолди:\nЭй ўлимни унутиб қўйган бинокор,\nБил, ўлим албатта битиб қўйилган.\nОдамлар севиниб, шод юрсалар ҳам,\nОрзуманднинг ажали белгиланган.\nЎзинг яшамайдиган бино қурмагин,\nҚайт гуноҳни ўчирувчи ибодатга.\nБу байтлардан подшоҳнинг ўзи ҳам, шериклари ҳам сесканиб кетишди. У шерикларига: «Мен эшитган нарсани сизлар ҳам эшитдингизми?» деди. Улар тасдиқлашди. Подшоҳ: «Мен ҳис қилган нарсани ҳис қиляпсизми?» деб сўради. Улар подшоҳдан нима ҳис қилаётанини сўрашди. «Юрагим сиқиляпти, ўлимни ҳис қиляпман», деди подшоҳ. Мулозимлар подшоҳга «Умринг узоқ бўлади, ҳали кўп яшайсиз» деб, уни хотиржам қилмоқчи бўлишди. Лекин подшоҳ бояги байтлар таъсирида ҳаловатини йўқотган эди. У бироз индамай қолди. Кейин йиғлаб юборди-да, шерикларига қараб, «Сизлар менинг ёр-биродарларимсиз. Менга шунчалик яқин бўла туриб, нима учун мени ботил йўлдан, дунё ҳою-ҳавасларидан огоҳлантирмадиларинг?» деди. Дўстлари подшоҳга: «Нимани истасанг, бизга ҳам ўшани буюр», дейишди. Подшоҳ: «Ичкиликлар тўкиб ташлансин, кўнгилхушлик қилинадиган нарсаларни ҳам чиқариб ташлансин», деди. Кейин: «Аллоҳим, Сени ва атрофимдагиларни гувоҳ қиламанки, мен барча гуноҳларимдан тавба қилдим. Сен берган муҳлатда қилган барча ишларимга афсусдаман. Энди тоатингга юзланаман. Менга неъматингни тўлиқ қилиб бер, мени афв қил. Руҳимни қабз қилар чоғинг фазллинг билан барча гуноҳларимни кечиришингни сўрайман!» деди-ю, танасида бир оғриқ турди. Сал ўтмай, оғриқ кучая бошлади. Подшоҳ эса жони узилгунча тинмай: «Аллоҳ, ўлим! Аллоҳ, ўлим!» дейишдан тўхтамади. Фақиҳлар уни тавбада ўлган деб ҳукм қилишди.\nМиракбар 09:33 / 27.09.2020\nМаколани укир эканман куз олдимдан амалдорлар утди улар хам мусулмонку нега унда аллохни этканини кимайди деб уйлаб колдим.Мусулмонликни даво килаётганлар куръон ва суннатга кайтайлик.АЛЛОХАКБАР\nФлюра хазратова 08:07 / 27.09.2020\nМен бу маколадан бойликга хирс куйган одамларга факат оллох хидоят килишини сурайман мен 5махал намоз укийман лекин хеч качон бой булишни уйламаганман менинг бойлигим 4 та фарзандим ва уларнинг соглиги иншооллох\nSardorbek 14:50 / 24.09.2020\nАлҳамдулиллаҳ, фойда олдим. Аллоҳ рози бўлсин барчамиздан!\n11:04 / 24.09.2020 539\n13:05 / 24.09.2020 862\n988 08:09 / 04.05.2020\n734 08:00 / 03.01.2020\n1909 07:00 / 21.01.2019\n1790 07:00 / 21.11.2018


Тошкентда яна бир оммавий муштлашув содир бўлди. 4 киши қўлга олинди\n08 декабр 2021, Тошкент вақти: 06:04\nТошкент шаҳар Ички ишлар бошқармаси сайтидан олинган фото.\nТошкент шаҳар Чилонзор туманида жойлашган Magic City кўнгилочар дам олиш масканида содир этилган оммавий муштлашувда иштирок этганлардан 4 нафари ҳибсга олинди. Муштлашувда иштирок этган бошқа шахсларни ушлаш чоралари кўрилмоқда. Бу ҳақда Тошкент шаҳар Ички ишлар бош бошқармаси 8 ноябрь куни хабар берди.\nМаълум қилинишича, 6 ноябрь куни тахминан соат 22:30 ларда Magic City кўнгилочар дам олиш масканида 2000 йилда туғилган У. Д., 2002 йилда туғилган А. Х., 2003 йилда туғилган И. У., 2004 йилда туғилган М. T., лар газ тўлдирилган шарларни билан ноқонуний савдо қилаётгани аниқланган.\nШундан сўнг маскан қўриқчилик хизмати ходимлари уларни бинодан чиқаришга ҳаракат қилган. Шу аснода сотувчилар ва қўриқчилар ўртасида муштлашув содир бўлган.\nMagic City`да оммавий муштлашув акс этган видео ижтимоий тармоқларда ҳам тарқалди.\n“Ҳолат юзасидан Чилонзор тумани ИИО ФМБ Тергов бўлими томонидан Жиноят кодексининг 277-моддаси 2-қисми «б» банди (Безорилик бир гуруҳ шахслар томонидан) билан жиноят иши қўзғатилди”,-дейилади хабарда.\nБундан аввалроқ Ички ишлар бошқармаси 31 октябрь куни тахминан соат 22.00 ларда Юнусобод туманидаги Боғишамол кўчасида ҳам оммавий муштлашув бўлганини билдирган.\nАввалроқ Озодлик сентябрь ойи охирида Тошкентдаги икки мактаб ўқувчилари ўртасида оммавий муштлашув содир бўлгани ҳақида хабар қилган эди.


Фарзандини 6 миллион сўмга баҳолаган она - Darakchi\nФарзандини 6 миллион сўмга баҳолаган она\nЖИНОЯТ 22.01.2018, 10:13\nОльга Петрова қизи Алёнадан кўра набирасини кўпроқ яхши кўради. Энди олти ёшга тўлган қизалоқ билан куни бўйи андармон бўлиб, вақт қандай ўтганини ҳам сезмай қолади. "Ўригидан мағизи ширин", деб бежиз айтишмас экан-да, деб ёзади ЎзА.\nАммо сўнгги пайтларда Алёна қизини турткилайдиган, жеркийдиган одат чиқарди. Бундай бежо ҳаракатлари етмагандай, телефонда кимлар биландир узоқ гаплашар, асабийлашар эди. Буни сезган онанинг кўнгли нотинч, кимлар биландир телефонда гаплашиб, нималарнидир савдолашган қизининг ҳаракатлари уни хавотирга соларди.\nҲа, онанинг кўнгли ёмонликни олдиндан сезади. Бир куни ҳамма уйда жамулжам ўтирганида Алёнанинг қўл телефони жиринглаб қолди. У телефонда бамайлихотир гаплашар экан, юзида аллақандай мамнунлик акс этди. Телефонни ўчиргач, у қизининг кийимларини алмаштириб, қўлидан етаклаганча эшикка йўналди. Онасининг хавотир аралаш ”Қаёққа?” деган саволига, “Шундай, ўзимиз бир айланиб келмоқчимиз”, деб қисқа жавоб берди. Ҳеч нарсадан хабари йўқ қизалоқ хурсанд бўлганча онасининг қўлидан тутди. Бувиси минг хавотирда қолди.\nБироқ, орадан кўп ўтмай, хонадон эшиги тақиллади. Эшикни очган Ольга Петрова қаршисида турган ички ишлар бўлими ходимларини кўриб ҳайрон бўлди. Улар орқасидан қизи ва набираси ҳам уйга кириб келишди. Ҳуқуқ-тартибот органи ходимлари Алёна қизалоғини танишига олти миллион сўмга сотаётганида қўлга олинганини маълум қилишди. Содир бўлган воқеадан боши эгилган буви набирасини бағрига босар экан, аёллик номига иснод келтирган қизининг қилмишидан афсус чекди.\nАёлни, аввало, она, инсоният наслининг давомчиси, деб улуғлаймиз. Барча эзгулигу яхшиликларнинг аввали ҳам ана шу мўътабар зотга бориб тақалади. Бироқ, "гуруч курмаксиз" бўлмаганидек, улар орасида ҳам аёллик шаънига, оналик мартабасига доғ туширадиганлар, афсуски, учраб туради. Қарши шаҳрида яшовчи Алёна Иванова (исм-фамилиялар ўзгартирилган) ҳам ана шундайлар тоифасидан бўлиб чиқди. Ҳаётга енгил қарайдиган, фарзандини комил инсон қилиб тарбиялаш ўрнига, уни мўмай пулга алишмоқчи бўлган бу аёлнинг қилмишига пушаймонлиги мазкур жиноят иши юзасидан бўлиб ўтган суд мажлисида эътиборга олинди. Унинг яшаш ва оилавий шароити ўрганилиб, унга қилмишидан хулоса чиқариш учун яна бир бор имконият берилди.


Bugatti 1500 от кучига эга “Вейрон” ворисини намойиш қилди » Скачать музыку бесплатно новинки музыки 2016-2017\nКомментариев: 0 Просмотров: 382 Дата: 1-03-2016, 18:25 Bugatti компанияси Veyron модели ўрнини эгаллайдиган янги Chiron гиперкарини расман намойиш қилди. Янги автомобиль 1500 от кучига эга W16 двигатели билан таъминланади. Моделнинг энг юқори тезлиги эса соатига 420 километргача чиқади. “Широн”лар жами бўлиб 500 ададда чиқарилади. Нархи эса солиқларни ҳисобга олмаганда 2,4 миллион еврони ташкил этади. Илк машина 2016 йилнинг сентябридан йиғила бошланади. Bugatti`дагиларнинг қайд этишича, двигатель қувватини ошириш учун муҳандислар агрегатнинг қарийб барча қисмларини қайтадан ишлаб чиқишди. Масалан, мотор кетма-кетликка асосланган наддув тизимига эга бўлди. Унда икки турбина пастроқ айланиш (оборот) вақтида ишлашни бошласа, нагнетатель (ички ёниш двигателларида: цилиндрга келадиган ҳавони олдиндан сиқиб берувчи компрессор)ларнинг иккинчи жуфтлиги тирсакли вал 3800 марта айланишга ўтганидан кейин ҳаракатга тушади. Бундан ташқари, Chiron двигатели ёнилғини пуркаб берадиган 32та форсункали янги тизим, такомиллаштирилган совутиш тизими ва бошқалар билан таъминланган. Мотор етти босқичли роботлаштирилган тезлик узатмалар қутиси билан биргаликда ҳаракатланади. Суперкарга олд ва орқа ғилдираклари илдамловчи тизим ўрнатилган бўлиб, улардан бирининг ҳаракатини чеклаб қўйиш ҳам мумкин. “Широн” турган жойидан тезликни юз км/соатга чиқариш учун 2,5 сония сарфлайди. 6,5 сонияда эса 200 км/соат тезликка эришади. Орадан 13,6 сония ўтганидан сўнг эса автомобиль соатига 300 километр тезликда ҳаракатланиб кетаётган бўлади. Стандарт режимда энг юқори тезлик соатига 380 километрни ташкил этади. Chiron`ни 420 км/соат тезликка олиб чиқиш учун эса махсус калитдан фойдаланиш талаб қилинади. Chiron`нинг кузов панели карбондан тайёрланган. Модел пассив ва актив аэродинамик элементларга эга бўлган. Пассив элементлар айрим эҳтиёт қисмларни совутишда қўл келади. Масалан, бортдаги махсус ёриқлар шундай ишлаб чиқилганки, улар ғилдирак дискларига ҳавони йўналтириб, тормоз механизмларини совутади. Bugatti Chiron шассиси бешта ишлаш режимига эга. Улар автомобилнинг йўл қопламасидан баландлиги, амортизаторлар қаттиқлигини ўзгартириш, олд ва орқа ғилдиракларни “тортадиган” қилиш, автомобиль аэродинамикаси, турғунлаштириш (стабилизация) ва тормоз тизими ҳаракатларини бошқариш каби вазифаларни бажаради. - деб хабар бермоқда Carzone.uz нашри.


27 июнь – Матбуот ва оммавий ахборот воситалари ходимлари куни Pocт вa coз cўз aйтиш caнъaти — Huquq\nHome / / 27 июнь – Матбуот ва оммавий ахборот воситалари ходимлари куни Pocт вa coз cўз aйтиш caнъaти\n27 июнь – Матбуот ва оммавий ахборот воситалари ходимлари куни Pocт вa coз cўз aйтиш caнъaти\n2 недели олдин\t, Жараён 44\nБугун ҳаётимизнинг бирон соҳасини оммавий ахборот воситаларисиз тасаввур этиш қийин. Юртимиз тараққиёти йўлидаги эзгу мақсадларни рўёбга чиқариш, истиқлол руҳига мос тафаккур тарзини шакллантириш, умуминсоний қадриятларни қарор топтириш, халқимизнинг маънавиятини бойитишда журналистларнинг муносиб хизмати бор. Жаҳон матбуоти тарихи оддий бир ҳақиқатни тасдиқлаган: ОАВ мамлакат тараққиётига темирйўл ёки кон саноатидан кам фойда келтирмайди! Жамият аъзоларининг маънавий камолоти нечоғлик зарур бўлса, бу соҳага ҳам шунчалик эҳтиёж бор.\nЖурналистни жамиятнинг виждони дейишлари бежиз эмас. Негаки, жамият тараққиётининг ҳеч бир қирраси журналистнинг синчков нигоҳидан четда қолмайди. Ундаги қусурларга муросасиз бўлиб, танқидий, таҳлилий мақолалари билан камчиликларни бартараф этиш пайида бўлади. Француз ёзувчиси Стендаль «Одамзот бахти учун ҳамма нарсадан воз кечишга ўргатадиган ажиб ғояларни кишилар онгига сингдириш буюк санъатдир» деган эди. Ҳақиқий журналист шундай санъатни мукаммал эгаллаган инсонлар тоифасига киради. Журналистлик осон касб эмас. Шу боис у вақтни қизғанади, изланишни камолот калити деб билади.\nЖурналист – ижодкор. Ижодкор эса велосипед ҳайдаб кетаётган одамга ўхшайди, педални айлантириб турмаса йиқилиб тушади. Фақат ўз касбига садоқатли, доимо эл-юрт манфаати, ўзгалар дарди билан ёниб яшайдиган қалами ўткир журналистларгина халқ орасида чинакам обрў қозона олади. У одамларни фикрлашга, бирор муаммо юзасидан мушоҳада юритишга ундовчи, пировардида, жамият тараққиётига ҳисса қўшувчи, ҳаёт билан ҳамнафас, бошқалардан бир қадам олдинда юрадиган кишидир. Журналистлар жамиятда бўлаётган ўзгаришларни, ижтимоий муҳитни ҳаммадан олдин илғайди, уни тезкорлик билан халққа етказади.\nЖурналистнинг фидойилиги жарроҳлик столида беморнинг ҳаётини сақлаб қолишга масъул шифокорнинг фидойилигидан, юзлаб қоракўзларнинг тақдири ишониб топширилган ўқитувчининг фидойилигидан кам эмас. Аслида фидойилик ва жасорат барча соҳа кишиларидан талаб қилинадиган хислат. Журналистнинг фидойилиги ва жасурлиги эса оммага ҳаққоний ва аниқ ахборот етказиш билан ўлчанади.\nТаниқли ёзувчи ва журналист Хуршид Дўстмуҳаммаднинг сўзлари билан айтганда «Журналистлар – жамият қон томирида оқаётган ахборотнинг яратувчиларидир. Улар замоннинг зайлини тез илғайдиган малакали, теран дунёқарашли инсонлар бўлиши керак».\nМен «Қашқадарё ҳақиқати» (ҳозирги «Қашқадарё») газетасида ишлаб юрган кезларимда матбуотда кўтарилган ҳеч бир муаммо эътиборсиз қолмасди. Фельетон бўлган соҳа раҳбарлари бунга ўзлари учун энг шармандали ҳолат сифатида қарашарди. Ўзим ҳам кўплаб танқидий, таҳлилий мақолалар ёзиб, кўпчиликнинг мушкулини осон қилганман. Бугун-чи? Айримлар ҳатто исм-фамилиясигача келтириб танқид қилсангиз ҳам парво қилмайди.\nЖурналистлар ҳақида гап кетганда, бу соҳанинг қаттиқ нонини тишлаб ҳам кўрмаган кишилар ижтимоий тармоқларда билиб-билмай, ўйламай уларни қўрқоқликда айблаётгани кишига оғир ботади. Икки қатор гапни эплаб ёзиш у ёқда турсин, тайёр матнни тутилмай ўқий олмайдиган айрим раҳбарларни соатлаб тинглаб, олқишлашни биламизу, лекин тунни тонгга улаб, минг бир заҳмат билан халқимизнинг юрагидаги дардини кўтариб чиқаётган журналистнинг мақолаларига масъуллар эътибор ҳам беришмайди.\nТелевидение, радио ва матбуот сафига бугунги кунда интернет журналистикаси, ижтимоий тармоқлар ҳамда фуқаролик журналистикаси ҳам кириб келди. Яъни, янги техник имкониятлар билан шаклланган журналистика кўринишлари интерактив журналистика тараққий этишига замин ҳозирлади. Айнан интерактив имкониятлар туфайли интернет оммалашди.\nҲар қандай ахборот интернет орқали тез етказиб берилаётган бугунги кунда ижтимоий тармоқларда газета-журналларнинг «ўлими» ҳақидаги башоратлар урчий бошлади. Жамиятда муайян фикрни шакллантиришда интернет нашрлари ва ижтимоий тармоқларнинг ўрни қандай эканини «Араб баҳори» ва Андижон воқеалари шарҳига оид «чиқиш»лардан яхши биламиз.\nШундай хасталиклар борки, унга чалинган инсон ҳаёти муқаррар ўлим билан тугайди. Унинг номиданоқ ўлим иси келади. Уни ижтимоий касаллик дейишади. Жамиятдаги тубанлик, ахлоқсизлик, маънавий қашшоқлик, эътиқодсизлик туфайли пайдо бўлади бу касаллик. Газеталарнинг муқаррар «ўлими»ни башорат қилаётганлар эҳтимол уларни ҳам ана шундай бедаво дардга чалинган деб ўйлашар. Агар башорат қилинаётганидек «газеталар ўлса», демак, уларни хароб қилган касалликнинг номи – ижтимоий дард. Ўлмаса, башоратчилар оддий лўттибозлардир.\nВаҳоланки, бутун дунёни телефон ва компьютерга кўмиб ташлаган Япония, Ҳиндистон, Хитой ва Франция каби давлатлардаги газета ва журналларнинг адади қанча эканини биласизми?! Мазкур давлатларнинг ҳукуматлари ҳар бир хонадонга телефон ёки компьютер эмас, газета-журналлар кириб боришини таъминлар экан. Биз-чи?! Нашрлардаги бор обунани ҳам камайтириб, салкам бир асрлик забардаст газета ва журналларнинг йўқ бўлиб кетишини киприк қоқмай томоша қилиб ўтирибмиз.\nАҚШда ҳар 1000 кишидан 215 нафари, Норвегияда 588 нафари, Россияда эса 105 нафари газета ўқир экан. Ўзбекистонда эса 1000 кишидан атиги 7 нафари газетхондир. Шундай экан, маънавият ва маданиятдан лоф уриб гапиришга ҳаққимиз борми?!\nНиҳоят, бу масала ҳукумат томонидан жиддий кўриб чиқилди. Вазирлар Маҳкамасининг «Давлат бошқаруви органлари ва маҳаллий давлат ҳокимияти органлари муассислигидаги даврий босма нашрларни қўллаб-қувватлаш ва улар фаолиятини янада ривожлантиришга оид қўшимча чора-тадбирлар тўғрисида»ги қарори лойиҳаси Ўзбекистон норматив-ҳуқуқий ҳужжатлар лойиҳалари сайтига жамоатчилик муҳокамаси учун жойлаштирилди. Лойиҳадан давлат бошқаруви органлари ва маҳаллий ҳокимиятларнинг газета ва журналлари ходимлари маошларини маҳаллий ҳокимият органларининг бюджетдан ташқари жамғармалари ҳисобидан қоплаш, соф фойдани таҳририят ҳисобида қолдириш, даврий босма нашрлар ходимларининг малакасини ошириш, хусусан, газета ва журналларнинг электрон нашрини юритишда зарур бўлган кўникмаларни шакллантириш бўйича ўқув курслари ташкил этиш каби бир қатор муҳим вазифалар ўрин олган.\nАйниқса, қарорнинг биринчи бандида «Давлат ҳокимияти ва бошқарув органлари ўз муассислигидаги даврий босма нашрларнинг фаолиятини сифатли ташкил этиш ва уларни ривожлантиришга алоҳида эътибор қаратсин» дейилгани газеталарнинг умри тугади деб қарсак чалувчиларга муносиб жавоб бўлди.\nЭзгу ниятли, бағрикенг халқмиз. Бу бизнинг оммавий ахборот воситаларимизда ҳам ўз аксини топмоқда. Мамлакатимиздаги ўзгаришларга ўзимиз гувоҳ бўлиб, уларни матбуотда ёритаяпмиз. Газетхонлар биздан сифатли маҳсулот, яъни танқидий, таҳлилий, шу билан бирга ўқишли мақолалар кутади. Бу талабларни бажаришда журналистда ёзиш қобилияти ва маҳорат бўлишининг ўзи етарли эмас. У аввало ҳуқуқи поймол қилинган шахсларга ўткир қалами билан ёрдам бера оладиган, ҳаётда кечаётган воқеаларнинг моҳиятини чуқур англаб етадиган ва уларни ўз фаолиятининг асосий мезони деб биладиган фидойи ва довюрак, рост ва соз сўз айтиш санъатини пухта эгаллаган ижодкор бўлиши керак.\nЗеро, Ўзбекистон халқ шоири Сирожиддин Саййид таъкидлаганидек:\nГарчи кўп бўлса-да аймоғи, насли,\nБу фоний дунёда ёлғон оз яшар.\nМиллат газетадан бошланар асли,\nГазета рост ёзса, миллат рост яшар!\nПрезидентимиз Шавкат Мирзиёев ўтган йили Матбуот ва оммавий ахборот воситалари ходимлари куни муносабати билан соҳа ходимларига йўллаган табригида «Барчамизга яхши аёнки, матбуот, оммавий ахборот воситалари иши ҳамма замонларда ҳам оғир ва масъулиятли бўлган. Мамлакатимиз янги тараққиёт босқичига кўтарилаётган, очиқлик ва ошкоралик, сўз ва фикр эркинлиги ҳаётимиз мезонига айланиб бораётган ҳозирги даврда бу масъулият янада кучаймоқда» дея таъкидлаган эди.\nТараққиёт сари одимлаётган Ўзбекистонимизнинг шавкати йўлида фидойилик кўрсатадиган, уни ҳар қандай бўҳтон ва хуружлардан ҳимоя қилишга қодир ҳамкасбларимни касб байрами билан табриклайман.\nДемократияни инкор қилмаймиз, бироқ биз дунё саҳнида ўзлигимизни асраб қолишга монелик қилмайдиган демократия тарафдоримиз. Бу бугунги тараққиётдан узоқлашиш дегани эмас, узоқлашмаймиз ҳам. Қолаверса, жаҳон тараққиёти бешигини бизнинг аждодларимиз тебратган. Бизнинг оммавий ахборот воситаларимиз ҳам миллатимиз менталитети, қадриятларини улуғлайдиган фазилатлардан куч олган. Ҳозирги шиддаткор ахборот асрида ҳушёрлик, миллат манфаатларига гард юқтирмаслик ҳар биримизнинг бурчимиз бўлмоғи лозим.


12 апрел 2021, Тошкент вақти: 04:55\nЭлдор Эркин 7 ойдан буён Москва ҳибсхоналарида сақланмоқда\n30 январь куни блогер ва жамоатчилик фаоли Элдор Эркин шикоят аризасини кўриб чиққан Москва шаҳар суди уни депортация марказида қолдириш қарорини кучда қолдирди.\nЎзбекистон ИИВ си томонидан “фирибгарлик”да айбланиб¸ халқаро қидирувга берилган Элдор Эркин 7 ойдан буён “миграция қоидаларини бузганлик” айби билан Россия ҳибсхонасида сақланмоқда.\nАйрим ҳамкасблари Элдор Эркин Ўзбекистон расмийларини жиддий танқид қилгани ва жамоатчилик фаолияти учун босимга учраганини иддао қилмоқда.\nБундан бир ой олдин Россия Бош прокуратураси Элдор Эркинни Ўзбекистонга бериш сўровини рад қилган эди.\nМосква шаҳар судининг 30 январь куни чиқарган қарори билан “Ватандош” телеканали бошловчиси, Элдор Эркин тахаллуси билан фаолият юритган жамоатчилик фаоли Элдор Ғаниев Сахарово депортация марказида қоладиган бўлди.\nШаҳар суди асли фарғоналик блогер устидан қуйи инстанция суди чиқарган депортация тўғрисидаги маъмурий жазони кучда қолдирди.\n“Маҳкама Ғаниев Э.Э.Ўзбекистонга чиқариб юборилса¸ у ерда қийноқларга солиниши ва ғайриинсоний муносабатга учраши тўғрисидаги Ғаниевнинг сўзлари ҳеч нарса билан тасдиқланмаган, деб ҳисоблайди. Ғаниев Элдор Эркинович Россия Маъмурий қонунбузарликлар тўғрисидаги Кодекснинг 18.8 моддаси 3.1 қисмини бузганликда айбдор топилсин ва унга 5000 рубль миқдорида жарима солиниб, Россия Федерацияси ташқарисига бадарға қилиш чораси қўллансин”, дейилади Озодликка тақдим этилган суд қарорида.\nСуд жараёнида қатнашган “Ватандош” телеканали бошловчиси ва оператори Акмал Баратов Элдор Эркин 2019 йилнинг июнь ойидан буён ушлаб турилганини айтди.\n- Ҳозир у Сахароводаги депортация марказида ушлаб турилибди. Суд уни ушлашда полициячилар йўл қўйган хатоларга эътибор бермаяпти. Ўзбекистонда унга нисбатан пора олгани ҳақида Фарғона ИИБси томонидан иш очилган. Қидирувга берилган ва Россия Бош прокуратураси бир ой олдин Элдор Ғаниевни Ўзбекистонга бериб юбормаслик ҳақида қарор чиқарган. Лекин прокуратура қарорини қўлига олиши билан полиция уни “регистрация қайдини буздинг”¸ деб депортация марказига жўнатди, дейди Акмал Баратов.\nДорогомилово прокуратурасининг Э.Эркинни озод қилгани тўғрисида қарори.\nАкмал Баратов “Элдор Эркин ижтимоий тармоқлардаги танқидлари ва блогерлик суриштирувлари орқали айрим ўзбек амалдорлари босимига учраганини” тахмин қилади.\n- У Youtubeга чиққанидан кейин бошланди ҳаммаси. Ўзбек консулини танқид қилиш, элчихонани ёмон ишлаши ҳақидаги видеолари Россия Youtubeда биринчи ўринларга чиқиб кетганди. У кўп нарсаларни чоп этишга улгурмади. Мақсад – унинг оғзини ёпиш эди! Нима бўлса ҳам уни бадном қилиб, машҳур бўлишига қарши иш олиб борилди. Бундан ташқари, у депутатликка номзодини қўймоқчи эди. У Ўзбекистонда ахборот воситаларига йўл очилгани учун қайтмоқчи ҳам эди.\nАйни пайтда суҳбатдош охирги пайтларда блогер, журналист ва эркин фикрловчиларга нисбатан бошланган босимлар уни Ўзбекистонга қайтиш фикридан қайтарган эди, деб қўшимча қилди.\n“Ватандош” мухбири Сахарово Хориж гражданларини сақлаш марказида ушлаб турилган Элдор Ғаниев-Эркин тушкун ҳолатда эканини билдирди.\n- “Сахаровода турмадан ҳам баттар шароитлари – совуқ, қорнимиз тўймайди”, деяпти. Аҳволи жудаям оғир – тушкунликка тушган. “50 кириб, фарзандларимни кўрмай юрибман. Мендақалар сон мингта!” Ҳақиқат излаб, уни топа олмаган одам аҳволида. Фарзандлари, невараларини соғиниб, қийналгани кўриниб турибди, деди Акмал Баратов.\nАкмал Баратов: Элдор Эркинни оғзини ёпишмоқчи!\nСудда сўзга чиққан Элдор Эркин Ўзбекистонга юборилса қийноқларга солиниши ва ҳатто ўлдирилиши хавфи борлигини тахмин қилишини айтган.\nОзодлик саволларига телефон орқали жавоб берган Элдор Эркин бирорта жиноят содир этмагани ва унга нисбатан махсус буйруқ бўлганини иддао қилди.\nЭлдор Эркин: Мени Ўзбекистонга олиб кетиш тўғрисида буйруқ берилган!\nБлогер Элдор Эркин ҳимоячилари Москва шаҳар судининг бу қарори устидан Россия Олий суди ва Европанинг Инсон ҳақлари судига мурожаат қилишни режаламоқда.


АҚШ Президенти Жорж Буш БМТ Бош Ассамблеясида сўзга чиқди.\n24 январ 2021, Тошкент вақти: 14:10\nУ Ироқ ва Афғонистон халқлари озодликка эришиш ва хавфсизликни таъминлаш мақсадига эришмагунча Америка халқи улар билан бирга бўлишини айтди:\n”Биз диктаторлар дарҳол куч ишлатишга мойиллигини, айни пайтда, эркин халқлар муаммони тинч йўл билан хал этишга саъй ҳаракат қилишини биламиз. Биз диктатор ҳукуматлар террорни қўллаб-қувватлашини, эркин давлатлар эса, бор имкониятни ишга солиб террорга қарши курашишини биламиз. Янги Ироқ ҳукуматига ёрдам бериш учун эркин халқлар муваффақият тўсиқларини бартараф этаётганини биламиз ” - деди Жорж Буш.\nАҚШ раҳбари Судан ҳукуматини мамлакатдаги Дарфур вилоятида ўт очишни тўхтатиш келишувига риоя қилишга чақирди. Жорж Буш БМТ Бош Ассамблеяси йиғилиши иштирокчиларига, Дарфурда одамларнинг ўлдирилиши геноцид билан тенг эканини айтди. Буш Қўшма Штатлар Дарфурдаги аҳолига гуманитар ёрдам жўнатишга тайёрлигини айтди.\nАҚШ раҳбари Исроил ҳукуматини Фаластин ерларига уйлар қуришни тўхтатишга чақирди.


Сирлар макони (13) - Favvora | билим чашмасидан отилган фаввора\n2016-06-01 1955 Ko'rilgan Адоватнинг қора излари\nМушфиқнинг машинаси бу ишда қурбон этиладиган, сувга ташланган ҳолда Аброрни йўқолдига чиқаришадиган услубни қўллашган эди. Ашраф кўнгилсизликни эшитиб, уйига кетган куни бошқа тайинланган одамлари орқали шаҳарга келтирилган Аброрни чиройли кутиб олиб, ҳозирги ҳовли-жойга олиб келиб, ўзи жойлаштирган ва унга мустаҳкам чидам билан туришини тайинлаган эди. Ўша пайтдан бери онасини ва акаси Ашрафни жуда-жуда соғинса ҳам Сардорга берган ваъдасига биноан сабр қилиб, матонат билан туриб келди.\nТолиб Аброрни икки бор кўрган, Мушфиқ эса Аброрни доим шаҳарга келганда кўришиб, уйларида бўлаётган ишлардан хабардор қилиб борарди. Охирги келганида яқин кунлар ичида яхшилик хабари бўлишини ва айрилиқ вақтлари интиҳосига етишини айтиб кетган эди. Толиб унинг олдига кириб келганида Аброрнинг икки шериги йўқ эди. У иккиси Аҳрор устида олиб борилаётган тадбирда қатнашмоқда эди.\n-Кел Толиб, поччам Мушфиқдан хабар борми?\n-Ҳозиргина уйларингизга жўнаб кетди.\n-Аҳрорданчи, нима хабар?\n-Кўрадиганини кўриб, ўз ёғига ўзи қовурилиб ётибди.\n-Ҳақиқий надоматга ўралади деб ўйлайсанми, уни?\n-Қайдам, мен ўзимга ишониб топширилган ишларни бажардим! Унинг оқибати ҳақида бир нарса дейишга ожизман!\n-У вазият оғирлигидан ўзини-ўзи ҳалок қилиб олмаса эди!\n-Нега сен унинг тақдирига бош қотирасан, сенга барибир эмасми? Ахир у сени уйига сиғдирмай онангга, ака ва опангга тинмай озорлар етказиб келган эдику?!\n-Юсуф алайҳиссаломни биласанми, эшитганмисан унинг қиссасини?! Уни акалари ҳатто ёмон ният қилишиб, қудуққа ташлаб юборганлар. Ўшандан сўнг Юсуф алайҳиссалом жуда ёмон кунларни бошидан кечирганлар. Оталаридан узоқларда дарбадарлик ва ғарибликда умр кечирганлар, бу иш менинг билишимча қирқ йиллар давом этган!\n-Қуръонда қиссаси келган кимсалар, анбиёлар билан тенглашмоқчимисан?\n-Ҳечам ўзимни уларга тенглаштирмоқчи эмасман, аммо улардек бардошли бўлишга ошиқиш ва улардек ёмонлик қилувчи яқинларига ҳам мурувватли бўлишга интилувчан бўлиш – жуда олийҳимматлилик белгиси-ку! Юсуф алайҳиссаломга ёмонликни раво кўрган яқинлари қаҳатчилик йиллари Мисрга келишганида, вазирман деб улардан ўч олиб ёки сўраб келган дон-дунларини рад қилмади-ку! Уларни зиндонбанд қилиб, интиқом олмасдан, балки кечириб юборганлар!\n-Тўғри, яқинларини аяб, эҳтиром қилган Юсуф алайҳиссаломга тан бермай иложимиз йўқ! У кишичалик бардошга эга бўлиш жудда катта оламшумул воқеа! Аллоҳ сенга ҳам нажот берсин, шунча пайт айрилиққа чидаб келишинг қойил қоладиган иш Аброр!\n-Маддоҳликни бас қил, Толиб! Аҳрорга бирон кўргулик етмаса бўлди!\n-Ундан хавотир олма, у энди бирон нарсага суяниб иш кўрмайдиган бўлса ажаб эмас! Доим акангнинг молига ёки онангнинг кечирувига мослашиб олиб иш кўрарди. Ҳозир тушган ҳолатида эса унинг олдида на аканг бор ва на онанг бор!\n-Унга ҳамма нарсани очиқ айтиб, ҳозирги вазиятидан тезроқ чиқариб юборса бўлмайдими-а?\n-Йўқ! У бу нарсаларни уюштиралаётганини билса, бадтар шумлиги ортса ортадики, ўнгланмайди деб ўйлайман!\n-Сен ҳам, мен ҳам бу оламдан кимса бўлиб юраверамизми унда?!\n-Энди сен бардошингни йўқотаётганга ўхшаб бормоқдасан!\n-Йўқ, ундоқ эмас! Мени ўйлантираётган нарса шуки, поччам Мушфиқ мени онам ва акамлар билан кўришасиз деди. Мени вафот топганга чиқаришган бўлса, қандай қилиб, қандай ҳолга биноан мен уларга тирик эканлигим тушунилади унда?!\n-Сенинг ишинг мен сингари Мушфиқ ака ва Сардор аканинг сўзларига қулоқ солиш холос!\n-Уларга ҳам қийин, мана ўзингни олиб кўр! Бу ерда қачондан бери яшаяпсан, нон-тузингнинг барчасини улар зиммасида кўтариб келаяпти. Бу ерга келганингдан бери бирор кун қолдирмай, шаҳардаги энг сара мактабда ўқидинг! Буларнинг барчаси ўша акаларнинг Аллоҳ берган ҳиммати асосида бўлаяптими ахир!\n-Ҳа жуда тўғри, Аллоҳга шукрлар бўлсин!\n-Уларга бизнинг келажагимиз, яхши инсон бўлишимиздан бошқа нарсамиз керакмас, шундай эмасми?! Бўлмаса уларга ҳам шунча бош оғриқнинг нима кераги бор ўзи?!\n-Фақат эзгуликни ҳоҳлаб қилишаётгани аниқ!\n-Ҳа баракалла, энди сен билан менинг ишим фақат яна сабр билан туриб, ушбу қийин вазиятни чиройли тарзда ўтказиб олиш холос!\n-Ҳалиги Мушфиқ поччам мен билан яшаётган икки болани кечқурун чақирган эди, хабаринг йўқми уларнинг қаердалиги?\n-Аҳрорни сўроқ қилишаяпти уларинг!\n-Қўйсангчи, ўшалар Аҳрорнинг олдидами?\n-Ҳа, бир соатлардан кейин қайтишса керак!\n-Иш нима билан тугайди, деб ўйлайсан Толиб?\n-Қани иккала шеригинг келсинчи, ўшалардан сўраб биламиз! Агар Сардор ака уларни сукут сақлашга буюрмаган бўлса, бўлгани!\nТолиб айтгандек Аброрнинг икки шериги бир соатга қолмай кириб келишди. Улар кечаси билан ухлай олмаганлари учун жуда толиқишган, туриб-туриб кўзлари юмилиб кетай дерди. У иккисига қўшилиб, Толибни судраб борган кимса – яъни, қоровул бўлиб ишловчи Адҳам Аҳрорнинг ёнида қолган эди. Толиб уларга назар ташлаб, ётишларидан олдин савол ташлади. Қўлида дастурхон олиб келаётган Аброр эса уларнинг жавоби бўладими, йўқми эътибор билан эши—тишга ҳаракат қиларди.\n-Майли эшитинглар, бу сир эмас! Аҳрор ҳозир Сардор аканинг ёнига пул сўрагани боради.\n-Яначи, яна нима бўлади?\n-Билмайман, биз уни дўппослаб фақат Сардор акадан йўқолган пуллар эвазига пул топиб келишнигина бўйнига юкладик холос!\n-Толибни қотили бўласан, деган иш нима бўлади? – деб сўрашга тушди Аброр.\n-Пулни олганимиздан кейин ҳазиллашган эдик, қўрқма дея, Толибни яна унинг олдига ҳушсиз ҳолда ташлаб кетамиз экан!\n-Яна пачавам чиқар эканда-а?!\n-Ишинг ўша бўлгандан кейин нима ҳам қилардинг, икки соатлардан кейин тайёрланишни бошлайвер, биз ҳозир чой ичолмаймиз. Жуда чарчаганмиз, бироз мизғиб олайлик Сардор ака қўнғироқ қилиб қолсалар сени олиб жўнаймиз, Толиб! Сен ҳам ухлаб ол, фақат сен Аброр ухламай сергак тур, қўнғироқ бўлиши билан бизни уйғотиб қўясан!\nСардор дарвозасининг тугмачаси босилгач, ўрнидан туриб ҳеч нарсадан хабари бўлмагандек ўзини тутиб, дарвозанинг бир қанотини очди. Эшик олдида ҳамма нарсасининг дабдаласи чиққан Аҳрор турарди. Сардор ўзини ҳайратланган қилиб кўрсатиб, уни ичкарига етаклади.\n-Нима бўлди Аҳрор, аҳволингни қара?! Кечаси билан қаерларда юрдинг, келинойинглар, жиянларинг уйда йўқ бир ўзим кўзим тўрт бўлиб кетди, сени қачон келар экан деб?! Нима бўлди, гапир?!\n-Сиздан изн олиб, ўртоғим билан учрашгани борган эдим. Шаҳардаги бир тўда болалар келиб, ўртоғимнинг уйида мени уриб, роса калтаклашди, кейин унинг уйидаги катта ҳисобдаги пулини олиб кетишди. Ундан сўнг эса яна уч кишилик тўда ўртоғимни судраб келиб, йўқолган пулни мендан талаб қилишди. Ўшандан сўнг ўртоғим ҳушидан кетиб йиқилди. Билишимча у вафот қилди. Мени эса пул топиб келиш шарти билан икки соатга ташлаб кетишди.\n-Ким улар, нега улар сени калтаклаб, пул талаб қилишади? Айтмадингми, менда пул йўқ, мусофирман демадингми?!\n-Айтдим, лекин улар мен олмаган, бошқалар олиб кетган маблағни деб мени калтаклашди!\n-Нима дединг, нега сени ўғирланган пулни деб калтаклашади?\n-Ўртоғимнинг уйидаги ўша чамадон пулни сенинг танишларинг ўғирлаб кетишган деб, ўшани мендан талаб қилиб олиб кел, деб жўнатишди. Ёрдам беринг Сардор ака, аҳволимни тўғри тушунинг ака!\nСардор иш ўз изидан чиқмай кетаётганини билиб, мароқланди. Лекин ҳозир хурсанд бўлишга эрталигини билиб, авзойини бузмаган ҳолда аччиқланишда давом этди.\n-Сен нималар қилиб юрипсан ўзи Аҳрор?! Бу ерга ўқигани келдим деб, менга ғалвалар ёғдиргани келганмисан ўзи?! Ҳозир аканга қўнғироқ қиламан, қанақа боласан ўзи, кечагина келиб шунча кўргиликни бино қилсанг, сендан эртага нимани кутиш мумкин яна?!\n-Жон Сардор ака уйдагимдагиларга айтманг илтимос, мен ўзим сизга ишлаб қарзимни тўлайман! Фақат мени шу қийинчиликдан чиқишимга ёрдам беринг! Мен ҳам шу машаққатларни кўраман деб мутлақо ўйламаган эдим!\nСардор уйи четидаги ўриндиққа бориб ўтирди, Аҳрорга жавоб қилмай сукут сақлади. Сўнг ўрнидан туриб, уйнинг ичида у ёқдан, бу ёққа ўйга толган ҳолда юра бошлади. Кейин тўхтаб, бояги ўриндиққа яна ўтирди-да, жиддий ҳолда Аҳрорга деди.\n-Сен Аҳрорий ука қўрқма, ўша тўдадаги йигитлар келадиган манзилни менга айтсанг бас, ҳали бери бу шаҳарда менга юрак отиб, пешонамга чиққан қароқчи йўқ! Сен эса ўзингга ажратилган хонага кириб, имтиҳонларингга ҳозирлигингни кўравер! Кўнглингдаги ғашликларни кетказ, мен ўзим улар билан кўришиб, иддаоларини эшитаман!\n-Кейин мени излаб, топишсачи?! Толибнинг жасади нима бўлади?!\n-Мен сенга айтган ишни бажар! Сен мендан кўмаклашишимни сўрадинг, мен энди ўз вазифамни бажараман! Агар ишни битказишимга ақлинг етмаётган бўлса, марҳамат ўзинг билганингни қил бола!\n-Йўқ, йўқ! Сиз киришган иш битишига аминман, фақат Толиб борасида жуда хижолатга тушяппан!\n-Уларнинг орасидаги ишни фақат ўзлари билишади. Сен кечагина келган бўлсанг, пул топилишидан аввал ҳам, пул йўқолгандан кейин ўртоғингни етаклаб олиб келишганда ҳам сен иштирокчи эмасдинг, шундайми?! Ёки сенинг ҳам аралашган еринг борми, унинг пулида ё қонида бармоқ изларинг борми?\n-Йўғ-эй Аллоҳ сақласин, ундоқ эмас! Мен пулга теккан эмасман, мени калтаклашаётган паллада ўртоғим соғ-тирик эди. Мен ҳушимдан кетиб ҳеч нарсани билмайман, мен ўзимга келганимдан кейин уни ҳалок бўлди деб айтишди.\n-Хўп етарли, ғам чекишни бас қилда, хонангга кириб аввал дам ол! Унгача мен бориб келаман, айт қаерда сени кутишадиган бўлишган эди?\nСардор учрашув жойини билсада, атайлаб Аҳрордан уни сўраган бўлди. Аҳрор дудуқланиб-дудуқланиб бориши лозим бўлган жойни чала-чулпа қилиб тушинтирди. Сардор кийимларини алмаштириб кийингач, машинасини миниб уйидан айтилган манзилга жўнаб кетди. Аҳрор эса ўзига ажратилган хонага кириб, ўзини кўрпага ташлаб ётиб, ухлашга ҳаракат қилса-да, кўзига уйқу келмади. Бутун ўй-хаёли кечқурун бўлиб ўтган машмашаларга кетиб қолар эди.\nСардор ўзи белгилаган, сўнг эса Аҳрорга шу ерга пулларни олиб келасан деган ерга ўша болалар билан учрашгани келди. Айтилган манзилда Аҳрорни Сардорларникига эндироқда ташлаб келган Адҳам турарди. Аброр ва Толиб билан сўзлашган икки йигит эса бекатдаги тролейбусдан тушиб улар томонга келмоқда эди.\n-Ҳа йигитлар чарчамадингларми?\n-Нега чарчар эканмиз, Сардор ака?! Яна янги вазифа бўлса айтинг бажараверамиз!\n-Рахмат укалар, жуда ишни қойиллатиб бажардинглар! Энди Толибни чақириб берсангизлар, уни Аҳрорнинг олдига олиб бориб унинг кўнглини хотиржам қилсам!\n-Майли Сардор ака, у ҳозир йўлга чиқяпти.\n-Нима юмуш, нима камчилик бўлса тортинмай олдимга келинглар! Ўқиш даврида кимса барибир баъзи муаммоларга дуч келади, уялмай менга айтсаларинг қўлимдан келганича ёрдам бераман! Сен Адҳам қоровулхонани бошқасига топширасан, энди фақат ўқиш билан машғул бўл!\n-Рахмат, ҳамма ишларимиз яхши, бирон ёрдамингиз керак бўлиб қолса албатта сизга айтамиз Сардор ака! – деб миннатдорчилик билдирди Адҳам барчанинг номидан.\nТолиб келгач, Сардор уни машинасига чиқариб, уйи томонга жўнади. Толибнинг кийимлари ва уст-бошлари кўриб бўлмайдиган даражада дабдала қилинган эди. Машина юргач орқани кўрувчи кўзгудан Толибга назар солган Сардор мийиғида кулди, буни сезган Толиб ҳам кулишга тушди.\nУлар уйга кириб боришганида Аҳрор ҳали ҳам ухламаган эди. У деразадан дарвоза очилганидан сўнг юрагини ҳовучлаганича ташқари ҳовлига назар солди. Аввал Сардорни кўриб, иш нима билан якунлади экан дея, юраги ҳапқирган бўлса, кейин Толибни кўриб ҳайратдан иккинчи бор юраги ҳапқирди.


Вируслар ҳақидаги энг оммабоп ўйинга ҳам коронавирусдан зарар етди! - Terabayt.Uz\nБутун жаҳонда жиддий муаммога айланган коронавирус эпидемияси технологиялар оламига ҳам катта зиён етказди. Шу муаммо туфайли ҳатто MWC 2020 кўргазмаси бекор қилинган.\nБундан бир ойгина аввал вируслар ҳақидаги оммабоп ўйин – Plague Inc дастурчилари ушбу маҳсулотнинг коронавирус васвасаси сабабли Хитойда сотилиш ҳажми сезиларли даражада ўсганлигини эълон қилишган эди. Ndemic Creations бунда, мазкур ўйинни симулятор сифатида қабул қилмаслик кераклиги, у шунчаки кўнгилочар ва маълумот берувчи функцияни бажаришини таъкидлаган.\nЛекин Хитой ҳукумати, бунчалик жиддий муаммо даври – бунақа ўйинларнинг мавриди эмас, деган хулосага келган кўринади. Кеча – 27 февраль куни Plague Inc ишлаб чиқувчилари мазкур ўйиннинг Хитойдаги App Store дўконидан олиб ташланганини эълон қилишди. Бунинг сабаби сифатида келтиришларича, уларга мазкур ўйин «Хитойда ноқонуний бўлган контентга эга» эканлиги ҳақида хабар келган.\nNdemic Creations таъкидлашича, мазкур вазият коронавирус тарқалгани билан боғлиқми ёки йўқлигини улар билишмайди. Бироқ ўйиннинг Хитойда айни пайтда тақиқланишига бошқа изоҳ ҳам йўқ-да.\n#вируслар #ўйинлар #Plague Inc


Расулуллоҳ соллаллоҳу алайҳи васаллам Хайбардаликларида у ерга Ҳабашистондан Жаъфар ибн Абу Толиб билан ўн етти киши ва яна бир гуруҳ Ямандаги мусулмонлар қайтиб келишди. Мусулмонларнинг розилиги билан Расулуллоҳ соллаллоҳу алайҳи васаллам қайтиб келган муҳожирларга ҳам ўлжадан тақсимлаб бердилар.\nИбн Ҳишом айтади: «Жаъфар ибн Абу Толиб келгач, Расулуллоҳ соллаллоҳу алайҳи васаллам унинг пешонасидан ўпиб: «Қай бири билан хурсанд бўлишни ҳам билмай қолдим : Хайбар фатҳи биланми ёки Жаъфарнинг келиши биланми, дедилар». Расулуллоҳ соллаллоху алайҳи васаллам Мадинага қайтаётиб Хайбарга ансорлардан Савод ибн Ғазияни бошлиқ қилиб сайладилар. У олий навли хурмо олиб келган эди, Расулуллоҳ: «Хайбарнинг ҳамма хурмолари ҳам шундайми?» дедилар. У: «Йўқ, Эй Расулуллоҳ, биз бундай хурмоларнинг бир соъини паст навли хурмонинг икки соъига алмаштирамиз», деди. Шунда у Зот: «Ундай қилманглар, балки паст навлисини сотиб, унинг пулига олий навлисини сотиб олинглар», дедилар.\nБу ғазот ҳақида бирламчи фикр юритишимиз керак бўлган нарса унинг бошқа ўзидан олдинги ғазотлардан тубдан фарқли эканини мулоҳаза қилмоғимиздир. Ўзингизга маълумки, бундан олдинги ғазотлар мудофаа асосига қурилган эди. Яъни уларда мусулмонлар ўзларини мудофаа қилиб, душманнинг ҳамласига жавоб қайтарган эдилар. Аммо бу ғазот аввалгилардан фарқли бўлиб, у исломий даъват янги босқичга ўтганидан далолатдир. Бу ғазот Расулуллоҳ соллаллоху алайҳи васаллам Хайбарга ўрнашиб олган яҳудларга қарши тўсатдан бостириб кирган ва ҳужумни биринчи бўлиб бошлаган ғазотдир. Бу ғазотнинг асл мақсади яҳудларни Ислом динига даъват қилиш ва уларнинг куфрларига, ҳақиқатни қабул қилишдан ор қилишларига ҳамда қалбларидаги гина-адоватларига қарши курашиш эди. Юқорида айтиб ўтганимиздек, Расулуллоҳ соллаллоҳу алайҳи васаллам бирор қавм устига ғазот қилиб борсалар, то тонг отмагунча жангни бошламас эдилар. Агар тонгда бомдод намозига азон айтилса, ортга қайтар, агар айтилмаса, жангни бошлар эдилар. Шунинг учун у Зот Хайбарга етиб борган кечада келганларини ҳеч кимга билдирмай, ҳеч ким билан уруш қилмай тунадилар. Тонг отиб, бомдод намозига азон айтилмаганини билгач, жангни бошладилар. Бу ғазотдан уламолар бир неча ҳукмларни олганлар. Биринчи, сафардан келган киши билан ўпиб кўришишнинг жоизлиги. Уламолар сафардан келган киши билан ўпиб, қучоқлаб кўришиш дурустлгига Расулуллоҳ соллаллоҳу алайҳи васаллам Ҳабашистондан қайтган Жаъфар ибн Абу Толибни икки кўзининг ўртасидан ўпиб қучоқлаганликларини далил қилиб келтирадилар. Мазкур ҳадис эса Абу Довуд ривоят қилган саҳиҳ ҳадисдир. Термизий Оиша онамиздан ривоят қилади: «Зайд ибн Ҳориса Мадинага келганда Расулуллоҳ соллаллоҳу алайҳи васаллам менинг ҳужрамда эдилар. У келиб эшикни қокди, Расулуллоҳ соллаллоҳу алайҳи васаллам ўринларидан туриб уни қучоқлаб, ўпдилар». Қуйида Термизий Анас розияллоҳу анҳудан ривоят қилган ҳадис зоҳиран фикримизга қарши чиқиши мумкин: «Бир киши айтди:« Эй Расулуллоҳ, бизлардан бирор киши ўзининг оға-иниси ёки дўстига йўлиққанда унга эгиладими?»Расулуллоҳ соллаллоҳу алайҳи васаллам: «Йўқ», дедилар. «Қучоқлаб, уни ўпадими?» «Йўқ», дедилар. «Қўлидан ушлаб кўришадими?»«Ҳа», дедилар». Бу ҳадис зоҳирда юқоридаги ҳукмга зид бўлиб кўринса-да, аслида ундай эмас. Чунки ҳадисдаги кишининг саволи ҳар бир инсон ўз дўсти билан одатий ва такрорий кўришуви ҳақида эди. Табиийки, бундай ҳолда ўпишиб, қучоқлашиб кўришиш у қадар мақбул эмас. Аммо Расулуллоҳ соллаллоҳу алайҳи васаллам Жаъфар ва Зайдга нисбатан қилган ишлари уларни пешоналаридан ўпиб, қучоқлашлари - ўзингизга маълум бўлганидек сафардан қайтиш пайтида содир бўлган эди. Демак, бу икки ҳолат фарқли экан. Иккинчи, озиқ-овқат маҳсулотларида ошириб тўлаш рибоси. Расулуллоҳ соллаллоҳу алайҳи васаллам иккита бир хил жинсдаги нарсани бир-бирига бир томонни кўп, иккинчи томонни оз қилиб алмаштиришдан жуда кўп ҳадисларда қайтарганлар. Ана шулардан бири Муслим Убода ибн Сомитдан ривоят қилган ҳадисдир. Убода айтади: «Мен Расулуллоҳ соллаллоҳу алайҳи васалламни олтинни олтинга, кумушни кумушга, хурмони хурмога, буғдойни буғдойга, арпани арпага, тузни тузга (бирини иккинчисидан орттириб) алмаштиришдан қайтарганларини эшитдим. Фақат тенгма-тенг, нақдма-нақд алмаштиришдан (қайтармаганлар). Бас, кимки (ана шу нарсаларда зиёда қилса ёки зиёда қилишни сўраса, у судхўрлик қилибди)». Яна биз юқорида келтирган олий навли хурмони паст навли хурмога алмаштириш ҳақидаги ҳадис ҳам ана шулар жумласидандир. Рибонинг бу тури ҳақидаги батафсил маълумотларни фиқҳ китобларидан топишингиз мумкин. Лекин бу ерда урғу бермоқчи бўлганимиз нарса шуки, Расулуллоҳ соллаллоҳу алайҳи васаллам нави паст хурмога нави юқорисини алмаштиришни истаган кишига рибо бўлмаган бошқа бир Шариат рухсат берган йўлни кўрсатяптилар. Яъни ўша паст навлисини аввал пулга сотиб, кейин ўша пулга юқори навлисини сотиб олишни ўргатдилар. Яна бу ғазотда Аллоҳ таоло Ўз Расулига берган икки мўъжиза содир бўлди. Иккиси ҳам саҳиҳ ҳадислар билан собитдир. Биринчиси, у Зот Али розияллоху анҳунинг ҳаста бўлиб турган кўзларига туфлаганларида, дарҳол ҳеч нарса кўрмагандай тузалиб кетишлари. Иккинчиси, заҳарланган қўй гўштини емоқчи бўлиб турганларида Аллоҳнинг ваҳийси билан емасдан омон қолишлари. Эҳтимол, бу Аллоҳ таолонинг қуйидаги оятининг баёни, бошқача қилиб айтганда, ижроси бўлса, ажаб эмас:«Аллоҳ Сизни одамлардан (уларнинг зараридан) сақлагай. Албатта, Аллоҳ кофир қавмни ҳидоят қилмас» (Моида сураси, 67-оят). Хайбар яҳудлари Умар розияллоҳу анҳунинг халифалик давригача ҳосилнинг ярмига шерик бўлиш шарти билан деҳқончиликларини давом эттирдилар. Кейин ансорлардан бирини ўлдирдилар. Абдуллоҳ ибн Умарга тажовуз қилиб, қўлларини синдиришди. Умар розияллоху анҳу одамларга шундай дедилар: «Албатта, Расулуллоҳ соллаллоху алайҳи васаллам Хайбар яхудлари билан хоҳлаган пайтимизда чиқариб юборамиз, деб шартлашганлар. Дарҳақиқат, улар юқорида маълум бўлганидек, Абдуллоҳ ибн Умарга тажовуз қилишиб, қўлларини синдиришди. Ундан аввал яна бир ансорийни ҳам (ҳалок қилишди). Буни ўшалар қилишгани шубҳасиздир. Чунки бизни улардан бошқа душманимиз йўқ. Кимнинг Хайбарда моли бўлса, уни тўлатиб олсин, чунки мен яҳудларни у ердан ҳайдаб чиқармоқчиман», дедилар. Шундай қилиб ,Умар розияллоҳу анху яҳудларни Арабистон ярим оролидан бутунлай чиқариб юбордилар. Агар уларнинг душманлиги, ҳақиқатга кибр қилишлари бўлмаганда қувилмаган, чиқариб юборилмаган бўлар эдилар. Лекин барча ер Аллоҳники, унга бандаларидан хоҳлаганларини меросхўр қилади. Хайри оқибат тақводорларникидир.


Севги кетса-ю, оила қолса. - 15 Июня 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Chorshanba, 27.10.2021, 04:06\nГлавная » 2013 » Iyun » 15 » Севги кетса-ю, оила қолса.\nСевги кетса-ю, оила қолса.\nНе не орзулар билагн оила қурсангу, керак бўлса ота-онангга қарши чиқиб, дод фарёд билан уйланиб оила қурсангу...вақт ўтиб мухаббат тарк этиб, бошқасини юрагингга етаклаб келса..\nБир тарафдан тушуниш мумкиндир, юракка буйруқ бериб бўлмас, лекин сабр, чидам ва синовлар унда нима учун?\nБошқа тарафдан уни олдини олиш, БИРИНЧИ ҚАДАМДАНОҚ қўлингизда бўлса-чи?\n-Бир санъаткор ёши бир жойга етганида оиласини ташлаб, бир жазман билан яшаб кетди. Хотини чирқираб қолди, кўриб рахмим келди-дейди санъат оламидан бир инсон.\n-Санъаткорларни иккинчи оиласи ва жазманлари оиласини бузаётгани хақида нега мақола ёзмайсиз?-жахл қилади бошқа бир санъат олами вакили хам.\nМавзу шу доирада айланар экан, аянчли ва бор бўлган мавзунинг воқеалари билан бўлиша бошлашди.\n-Бир танишим , бир каттаконни қизига "ўламан Саттор, ё шу ё ўлим" тариқасида уйланди. Уларнинг мухаббат тарихию, тўйдан кейинги бу жуфтликка хавас қилмагани қолмади. Бу мухаббатнинг кучи хақидаги хақиқатни фильм қилса борми? Дунё миқёсидаги мухаббат қиссалари уввос солиб қолар даражада бўлар эди.\nИкки фарзандлик бўлди, хаммаси ойдек... Эркак ўзидан катта бир аёлга мухаббати, аввалги севгисидан кучлироқ тарзда кечиб, бор бутини сотиб, ўша аёл билан ижарага чиқиб кетди.\nШўрлик қизни бу пайтда отаси оламдан ўтган, суянган тоғи хам йўқ. Эссиз...\n-Интернет балосига якун етсин... Тўйига бир хафта қолган йигит, суйган қизини одноклассникида бошқа профильдан "ўраб" текширмоқчи бўлди. Қиз шартта "ўрала қолди"... Тўй бекор бўлди.\n-"Иссиқ-совуқ"дан азият чекканлар қанча... Домлага илму амалга бормагани йўқ ўзи. Майли, кимдир оиласини сақлагани "иситар", бошқаси ўзига қаратаман деб оилани бузишга ахд қилади, домлалар шунда Худодан қўрқмасмикан? Бир танишим билан, роса бир машхур ва кучли домлага боргандим. Мани дардим ўқитишдаю, дугонам фол очишда. Бир ёш қиз расмни қучоқлаб хурсанд чиқиб кетди. Гаплари орасида қулоғимга чалиниб чидаб туролмай, домлага бировни оиласини бузиш яхшимаску десам:\nМен қаердан билай, у оиласи яхшими, ё бу қиз бахтли қиладими? Менга хотинини ёмонлади, бу қиз яхши экан, бахтли қиламан дейди, мениям ниятим холис-дейди.\nЎқитиш хам керакмас бўлиб, нега ўзингиздан Худони ясайсиз?, сиз қаердан билиб хукм чиқарасиз? Хозирги арзимаган пули оиласини қарғиши билан тешиб чиқмасмикан? Маъсулияти сиздаку-деб алам билан уришиб, чиқиб кетдим. Асабим дош бермагани сабаби бор эди... болалигимда отамни бир татар аёл, илму амал билан ғирт жинни қилиб қўйганди. Отамни зўрға у аёлдан тортиб олганимизда, у аёл роса жанжал қилиб тахдид қилганди...орадан кўп вақт ўтмай, отам йўқ жойдан касал бўлиб шифохонада оламдан ўтганди...\nБу бор воқеалар. Шулардан яна қанча? Санъат оламида албатта иккинчи оиласи борларни қанчасини росмана гувохи бўлдим хам. Лекин гап санъаткордами? Сохами? Инсоният ва нафску!\nХар нарсани бўсағаси бор. Қадамни илки хам.\nАввалига "Ха нима серьезно эмаску, шунчаки гаплашиш қизиқ, шунчаки гаплашиб юраманде" деганлар нахотки давомий нарсани: хамма нарсаси хам давомий бўлишини тушунишмаса?\nОддий нарса давомланиб, оддийлигича қолармикан? Хамма нарса ривожланади! Хаммасини жараёни мавжуд. Қизиқишдан эхтиросга, нафсдан то боғланиш, ўрганиш, хумор...\nБиринчи бора "ради прикола" венасига игна урганни ортига қайтиши осонми? Иложиси борми?\nИлк маротаба чакиб кўрганга сигарет тортмайдими?\nНафс бор жойда хуморсиз илож йўқ. Зеро жинсий алоқанинг номи хам нафс!\nТатиш олдидан эса ҚИЗИҚИШ бор!\nМана шу қадамда турганларга, унинг давоми гиёхванд моддасидек аниқ эканлигини, диққат билан тушуниб етишларини сўрардим.\n"Запретный плод всегда вкуснее" дегани эса, мана шу давомий нарсаларга алохида таъм бериб, уни кучлироқ кўрсатиб тураверади.\nНафс...қизиқиш...ўрганиш...хумор... Таъқиқ? ХУМОР! Мумкин эмас! ХУМОООООР! ЎРГАНИШ... ХОТИРАЛАР!\n"Қизиқиш ва шунчаки" - Олдингдаги фарзанд ва халол оилангни тарозини бир палласига қўймоқдасан!!!\n"Синглимку!" "Акамдекку" - тарозини иккинчи палласига ўлчаш учун, энг мўътабар нарсаларингни қўйиб бўлдинг!\n"Хозирча, шунчаки кайфга" - Келажагингдаги рохатингга нуқта қўйдинг.\nБошқа илож йўқ, қолган бари бахона! Бахонани эса сабаби бўлмайди.\nБу гапларим адашиш бўсағадагиларни ортга қайтариш учун.\nАфсуски, жазмандан оғриганлар учун эса , қўйидаги маслахатларни яхшилаб ўрганишларини тавсия қиламан:\n1. "Юрадиган" эрлар хиёнатига Забаржад маслахати (манба)\n2. Мехрсиз ва севмас эрларни тарбиялаш учун шахсий ва хаётий тажрибага эга психологик маслахатим(манба)\nОилангиз халол, тоза ва охиригача азиз бўлсин! Зеро, хозирги хатоингиз учун, қариб қолганингизда фарзандларингиз юзингизга сола олмаса-да, ич-ичидан бир пайтлар уларга хиёнат қилганингизни бир умр унутмайди.\nҚариганингизда эса, кунингиз жазманга эмас, шу фарзандингизга қолган бўлади.\nСизни совуқ дийдорингизниям жазман эмас, фарзандларингиз ювиб-тараб кўмади!\nОтасиманку, кечирар деган гапингиз хато, чунки сиз хиёнат қилган одам, аввало унинг онаси хамдир! Она эса мўътабар зот! Уч маротаба она, кейин эса ота.\nКатегория: Qo'shiq matni | Просмотров: 813 | | Рейтинг: 5.0/1\nUz_BooM 16.06.2013 11:30


Пентагон: Россия Федерациясининг асосий кучлари Донбасс минтақасида тўпланган\nПентагон Россия Федерациясининг Донбасс ҳудудидаги кучларини ҳисоблаб чиқди\n9 Aprel 09:48 Ўзбекистон янгиликлари\nАРМИЯ АҚШ Мудофаа вазирлиги БТГ ВАШИНГТОН ДОНБАСС ПЕНТАГОН РОССИЯ УКРАИНА УРУШ\n8-апрел ҳолатига кўра, 40 дан ортиқ рус БТГлари Донбасс ҳудудида ёки унинг яқинида жойлашган. Бундай маълумотлар Пентагонда маълум қилинган.\nҚайд этилишича, икки кун аввал Украина шарқида Россия армиясининг 30 га яқин бронетранспортёри бўлган. Шундай қилиб, шу вақт ичида Украинадаги урушда қатнашиш учун яна 10 мингга яқин рус ҳарбийлари келди.\nБундан ташқари, АҚШ Мудофаа вазирлиги Россия босқинчи кучларни кучайтириш учун 60 000 дан ортиқ ҳарбий хизматчиларни ёллаш ва резервчиларни сафарбар қилишни режалаштираётганини айтди. Бироқ, таъкидланганидек, Москва бу мақсадга қанчалик муваффақиятли эриша олади, бу кучлар қанчалик яхши тайёрланиши ва қаерга йўналтирилиши ҳозирча маълум эмас.\nЎзбекистон Россиянинг Марказий Осиёдаги асосий душманига айланиши мумкин\nВа ниҳоят, Вашингтон бугунги кунда Россия армиясининг Украина ҳудудидаги жанговар кучи босқин бошланганидан бери 15 фоиздан кўпроққа камайди.\n«Россия Федерациясининг босқиндан олдин ихтиёрида бўлган ва Украинага қарши қўйган тахминий жанговар кучига кўра, биз тахмин қиламизки, у дастлаб бўлганидан 80-85% ни ташкил қилади», – деб таъкидлади Пентагон телеканали. айтиш.\nАввалроқ АҚШ мудофаа вазирлиги Россия қўшинлари Украина шарқи ва жанубига ўтаётгани муносабати билан Россия президенти Владимир Путин Киевни босиб олишга уринишидан воз кечганини маълум қилганди.\nЎзбекистон мустақил тараққиётни давом эттириш ниятида\nЎзбекистон терма жамоаси танк биатлонининг финалига йулланмани қўлга кирита олмади